title: Kreatiinikinaasi

text: Kreatiinikinaasi eli kreatiinifosfokinaasi eli CK on entsyymi, jota on erityisesti lihaksissa ja keskushermostossa. Entsyymi katalysoi kreatiinin ja adenosiinitrifosfaatin reaktiota fosfokreatiiniksi ja adenosiinidifosfaatiksi. Se katalysoi niin ikään tälle käänteistä reaktiota.


title: Kreatiinikinaasi

text: Kreatiinikinaasin massa vaihtelee eliöstä riippuen 42–371 kilodaltonin välillä. Toimiakseen kunnolla entsyymiin täytyy olla kiinnittyneenä magnesiumioneja ja ihmisellä lisäksi myös mangaania. Entsyymin toimintaa haittaavat halogeenien anionit, tiettyjen metallien kuten kuparin ionit ja useat orgaaniset molekyylit kuten 4-hydroksinonenaali, etyylimalonihappo ja jodiasetamidi. Parhaiten kreatiinikinaasi toimii lämpötilan ollessa eliöstä riippuen 0,5–45 °C ja pH:n ollessa 6–9.


title: Kreatiinikinaasi

text: Kreatiinikinaasitaso on korkealla fyysisten suoritusten jälkeen. Korkeita kreatiinikinaasipitoisuuksia tavataan myös lihasdystrofiaa, myosiittia ja sydänlihastulehdusta sairastavilla. Korkea entsyymitaso voi olla myös merkki tukoksesta sepelvaltimossa.


title: Kreatiinikinaasi

text: Matala kreatiinikinaasitaso voi olla merkki alkoholin aiheuttamasta maksasairaudesta tai nivelreumasta.


title: Anastasija Baburova

text: Anastasija Eduardivna Baburova (; myös Anastasija Eduardovna Baburova ) (30. marraskuuta 1983 – 19. tammikuuta 2009) oli ukrainalaissyntyinen, Venäjälle muuttanut toimittaja, joka kirjoitti muun muassa Novaja Gazeta -lehdelle. Hänet ammuttiin kadulle Moskovassa ihmisoikeusjuristi Stanislav Markelovin murhan yhteydessä.


title: Anastasija Baburova

text: Baburova asui lapsuutensa Ukrainan Krimillä Sevastopolissa, jossa hän myös kävi koulunsa ja päätti sen mallioppilaana. Vuonna 2000 hän aloitti hallintotieteen opinnot Moskovan valtionyliopiston Tšernomorskojen osastossa. Hän kuitenkin keskeytti opintonsa jo seuraavana vuonna ja muutti Moskovaan, jossa pääsi opiskelemaan kansainvälistä oikeutta Moskovan valtiolliseen kansainvälisten suhteiden instituuttiin. Vuonna 2003 hän jälleen vaihtoi opintosuuntaa ja aloitti opiskelun Moskovan valtionyliopiston journalistiikan tiedekunnan iltalinjalla. Hän työskenteli jo tuolloin toimittajana moskovalaisessa paikallislehdessä Vetšernaja Moskvassa. Pian hänen kirjoituksiaan julkaistiin myös Izvestijassa ja Vetšernaja Gazetassa. Hän aloitti työnsä Novaja Gazetan kirjeenvaihtajana lokakuussa 2008. Hänen viimeiseksi jäänyt artikkelinsa ilmestyi 17.1.2009, ja se käsitteli venäläisiä fasistiryhmiä.


title: Anastasija Baburova

text: Baburova osallistui myös yhteiskunnalliseen toimintaan, muun muassa opposition mielenosoituksiin, ja toimi fasismin vastaisissa ja anarkistisissa liikkeissä, jotka usein kritisoivat Putin-nuoriksi kutsuttua isänmaallista Naši-liikettä. Baburova osallistui Venäjällä ja Euroopassa erilaisiin vaihtoehto-, solidaarisuus- ja ympäristötempauksiin. Hänet tunnettiin ystäväpiirissä myös runouden, itsepuolustuslajien ja laskuvarjohypyn harrastajana. Muun muassa verkkokirjoituksissa hän käytti myös lempinimiä "Nastja" ja "Skat".


title: Anastasija Baburova

text: Baburova kuoli tajuihinsa tulematta tammikuun 19. päivän iltana 2009 moskovalaisessa sairaalassa päivällä tapahtuneessa ampumisessa saamansa vakavan päävamman seurauksena. Baburova oli neljäs vuoden 2000 jälkeen ammuttu Novaja Gazetan toimittaja. Hänen ampumiseensa johtaneista tapahtumista on liikkeellä kaksi versiota. Yhden mukaan hänet ammuttiin yhdessä Markelovin kanssa, ja toisen mukaan hänet ammuttiin sen jälkeen kun hän yritti pidätellä Markelovin ampujaa. Baburova haudattiin kotikaupunkiinsa Sevastopoliin.


title: Anastasija Baburova

text: Ukrainan presidentti Viktor Juštšenko esitti viralliset surunvalittelut Baburovan kuoleman johdosta.. Hieman myöhemmin myös Venäjän presidentti Dmitri Medvedev esitti omat surunvalittelunsa tavatessaan Novaja Gazetan edustajia keskustellakseen toimittajien työturvallisuudesta.


title: Anastasija Baburova

text: Marraskuussa 2009 murhan rikostutkinta saatiin päätökseen. Baburovan ja Markelovin murhasta pidätettiin ja myöhemmin tuomittiin vankeuteen erään kansallismielisen uusnatsiryhmittymän jäseniä. Nikita Tihonov tuomittiin itse murhasta ja hänen tyttöystävänsä Jevgenija Hasis avunannosta siihen.


title: Nelson-luokka (taistelulaiva)

text: Nelson-luokka oli Britannian Kuninkaalliselle laivastolle maailmansotien välillä suunniteltu taistelulaivaluokka. Luokkaan kuului kaksi alusta. Luokan rakentamista rajoitti Washingtonin laivastosopimus, mikä aiheutti epätavanomaisia ratkaisuja edeltäviin aluksiin verrattuna.


title: Nelson-luokka (taistelulaiva)

text: Skagerrakin taistelu oli osoittanut suojan ja tulivoiman ratkaisevan merkityksen meritaistelussa ja nopeuden antaman suojan merkityksen vähäisemmäksi. Amiraali Fischerin lentävä lause "Nopeus on suojaa" osoittautui vääräksi taisteluristeilijöiden saadessa tuhoavia osumia. Opin mukaisesti Amiraliteetti suunnitteli ensimmäisen maailmansodan jälkeen voimakkaan taisteluristeilijä luokan (G3-luokka) ja taistelulaivaluokan (N3-luokka), joiden pääaseet olisivat olleet suurempia kuin missään maailmassa aikaisemmin ja vastaavasti panssarointi paksumpaa, mutta Washingtonin laivastosopimus sekä valtion taloudentila eivät mahdollistaneet kummankaan luokan rakentamista.


title: Nelson-luokka (taistelulaiva)

text: Suunnitteluvirasto sai määräyksen suunnitella 35000 tonnin taisteluristeilijä, jonka he katsoivat joutuvan Washingtonin laivastosopimuksen mukaisesti tarkastettavaksi. Suunnitteluvirasto teki marraskuussa 1921 kaksi erilaista suunnitelmaa, joita kutsuttiin nimilla F2 ja F3. Kumpikin niistä oli aseistettu 15 tuuman tykein, jotka oli asetettu kaikki etukannelle joko kaksiputkisiin (F2) tai kolmiputkisiin torneihin (F3). Alusten panssarisuojaa oli vähennetty aiempaan G3-luokkaan verrattuna. Alusten nopeuden laskettiin olevan 29,5 solmua ja täysin kuormattunakin vielä 18 solmua. Laivastosopimuksen perusteella Kuninkaallisella laivastolla oli kuitenkin mahdollista saada kaksi 16 tuuman tykeillä varustettua alusta, joilla tulisi olla rinnastettavissa Keisarillisen Japanin laivaston "Nagatoon" tai Yhdysvaltain laivaston "USS Marylandiin". Tällöin suunnitteluperustaksi muutettiin taistelulaiva taisteluristeilijän sijaan.


title: Nelson-luokka (taistelulaiva)

text: Suunnitteluvirastolle annettiin joulukuussa 1921 uudet ohjeet, joiden perusteella suunniteltu alus olisi uppoumaltaan 35000 tonnia ja sen aseistuksena oli yhdeksän 16 tuuman tykkiä. Alusten panssarisuojana oli kyljissä 13-14 tuumaa ja kannessakin 4-10 tuumaa. Niiden nopeuden tuli olla 23 solmua. Suunnittelun tärkeimpänä rajoituksena oli 35000 tonnin uppouma.


title: Nelson-luokka (taistelulaiva)

text: Suunnitteluvirasto esitti kaksi ensimmäistä suunnitelma luonnostaan tammikuussa 1922, mutta ne eivät täyttäneet esitettyjä vaatimuksia. Uudistettu luonnos O3mod esiteltiin helmikuun alussa, jossa alusten pituutta oli lyhennetty ja niitä oli samalla levennetty. Niiden suojaa oli vähennetty ohentamalla panssarointia tykkitorneista ja tulenjohtotornista. Suunnitelma hyväksyttiin 11. syyskuuta.


title: Nelson-luokka (taistelulaiva)

text: Alusten suojana oli 14 tuuman suoja ammusvarastojen sivuilla, 13 tuumaa konehuoneiden kohdalla. Vyö ulottui kolmetoista jalkaa vedenpinnan alapuolelle ja se ulottui aina A barbetteen saakka takimmaiseen kuusituumaisen asemaan (384 jalkaa). Vyö oli asennettu rungon sisälle ja se oli kallistettu 72 asteen kulmaan. Vyön yläosa oli kytketty kanteen. Alareuna oli sidottu poikkikanteen ja se kaartui alaspäin kytkeytyen 1,5 tuuman vesitiiviisiin väliseiniin. Rakenteen tarkoituksena oli jäykistää alusta kestämään raskaiden kranaattien osumat. Vyön jatkeena ei ollut panssarointia. Niiden kansi oli 6,25 tuumaa. Makasiinien ja konehuoneiden kohdalla kansi oli 12 tuumaa.


title: Nelson-luokka (taistelulaiva)

text: Pääaseet sijoitettiin kaikki etukannelle siten, että B-torni kykeni ampumaan A-tornin ylitse. Q-torni sijoitettiin kuitenkin kannen tasolle niin, että se ei kyennyt ampumaan eteenpäin. Tornien etupanssari oli 16 tuumaa, sivut 9-11 tuumaa, takaosa 9 tuumaa ja 7,25 tuumaa katolla. Apuaseet sijoitettiin sääsuojattuihin, ohjattaviin torneihin pääkannen tasalle ja pääosin ryhmiteltiin taakse. Tulenjohtotornin suojana oli kyljissä 14 tuumaa, 12 tuumaa etuosassa ja 10 tuumaa takana.


title: Nelson-luokka (taistelulaiva)

text: Alusten konehuone oli aiemmasta poiketen konehuoneiden etupuolella. Aluksilla oli kaksi konehuonetta rinnakkain ja niiden välissä oli vedenpitävä seinä. Aluksilla oli Brown-Curtis-turbiinit, joilla saatiin tuotettua 46000 hevosvoimaa. Tällä teholla aluksen piti saavuttaa 23,5 solmun nopeus. Aluksissa oli kahdeksan Amiraliteetin kolmirumpukattilaa, jotka oli asennettu pareittain kattilahuoneisiin. Kumpaankin konehuoneeseen oli kytketty kaksi kattilahuonetta. "HMS Nelsonin" koneet toimitti Wallsend Slipway & Engineering Company ja "HMS Rodneyn" Cammell Laird. Koeajoissa "HMS Nelson" saavutti 46031 hevosvoimalla 23,55 solmun nopeuden ja "HMS Rodney" vastaavasti 45614 hevosvoimalla 23,8 solmun.


title: Nelson-luokka (taistelulaiva)

text: Alusten pääaseiksi asennetut 16 tuuman tykit oli alun perin tilattu G3-luokan taisteluristeilijöihin. Niiden mallimerkintänä oli 16" Mk I, ja niiden kranaatti painoi 2048 naulaa. Tykkien lähtönopeus oli 2670 jalkaa sekunnissa. Tykkien kulumisen vuoksi putki oli vaihdettava 180 täyspanoksella ammutun laukauksen välein. Tykit asennettiin kolmiputkisiin torneihin, jotka mahdollistivat 40 asteen korkeuskulman, jolloin kantamaksi tuli 39780 jaardia. Tykeille oli kaksi tulenjohtopaikkaa, joista toinen oli sillan päällä ja toinen kannen takaosassa. Kummassakin tulenjohtopaikassa oli 15 jalan etäisyysmittari. Tämän lisäksi kussakin tornissa oli oma 41 jalan etäisyysmittari.


title: Nelson-luokka (taistelulaiva)

text: Apuaseiksi asennettiin 6" 50 kaliiperin BL Mk XXII -tykit, joiden kranaatit painoivat 100 paunaa. Tykeillä saavutettiin 45 asteen korotuskulmalla 25100 jaardin kantama. Tykit oli asennettu kaksiputkisina Mk XVIII -asennuksina, joka oli paranneltu HMS Enterpriselle asennetusta prototyypistä Mk XVII. Prototyypillä oli mahdollista ampua jopa 60 asteen korotuskulmilla. Apuaseiden tulenjohdosta vastasi neljä eri paikkaa, joissa kussakin oli 12 jalan etäisyysmittari. Näistä kaksi oli tulenjohtotornin sivuilla ja toiset kaksi toisen raskaan tulenjohtopaikan yhteydessä.


title: Nelson-luokka (taistelulaiva)

text: Raskaina ilmatorjunta-aseina aluksille asennettiin kuusi 4,7 tuuman 43 pituuskaliiperin QF Mk VIII -tykkiä yksiputkisina Mk XII -asennuksina. Tykki ampui 50 paunan kranaatteja 45 asteen korotuskulmalla 16160 jaardin päähän. Sen kranaatti painoi kaikkiaan 76 paunaa. Keveinä ilmatorjunta-aseina aluksille piti asentaa neljä kahdeksanputkista kahden naulan tykkiä, mutta ne eivät olleet saatavilla alusten valmistuessa.


title: Nelson-luokka (taistelulaiva)

text: Muina aseina aluksilla oli kaksi 24,5 tuuman torpedoputkea. Putkien kaliiperi poikkesi kaikista muista laivaston aluksista. Putket oli asennettu vesirajan alapuolelle keulapakan alle ja ne oli suunnattu 10 astetta kulkusuunnasta. Tulenjohtoa varten oli kaksi 15 jalan etäisyysmittaria.


title: Maakiitäjäiset

text: Maakiitäjäiset ("Carabidae") on kovakuoriaisiin ("Coleoptera"), petokuoriaisten ("Adephaga") alalahkoon kuuluva heimo.


title: Maakiitäjäiset

text: Heimon kuoriaisilla on yleensä pitkät ja hoikat raajat, ja ne ovat melko nopealiikkeisiä. Väriltään ne ovat useimmin mustia tai metallinkiiltoisia. Maakiitäjäisiä tunnetaan Suomesta noin 330 lajia, joista suurin osa on petoja. Maailmanlaajuisesti maakiitäjäisten heimoon kuuluu yli 200 sukua.


title: Maakiitäjäiset

text: Selvästi erillisen ryhmän muodostavat heimoon kuuluvan hietakiitäjäisten alaheimon ("Cicindelinae") kuoriaiset. Ne tunnetaan muun muassa uurteettomista peitinsiivistä, joissa ei ole säännöllisiä pisterivejä. Tunnusomaisia hietakiitäjäisille on suuri ja voimakasleukainen pää sekä suuret verkkosilmät. Hietakiitäjäiset liikkuvat yleensä auringonpaisteessa, ja muista maakiitäjäisistä poiketen, pyrähtävät herkästi lentoon. Aikuisen kuoriaisen lailla myös hietakiitäjäisen toukka on peto. Toukka kaivaa maahan pystysuoran käytävän, josta se vaanii saalista. Suomessa tunnetaan elävän neljä hietakiitäjäislajia. Näistä yleisin on kenttäkiitäjäinen ("Cicindela campestris").


title: Maakiitäjäiset

text: Carabidae Conjunctae -kladi:


title: Skunk Works

text:
Skunk Works on Lockheed Martin -suunnitteluyhtiö "Advanced Development Programs"in (ADP) aiempi peitenimi, nykyään virallinen aputoiminimi.
Skunk Works on suunnitellut useita kuuluisia lentokoneita, mm. U-2-tiedustelukoneen, SR-71 Blackbirdin, F-117-häivekoneen ja F-22 Raptorin. Suurin sen nykyisistä tiedossa olevista projekteista on F-35 Lightning II.


title: Skunk Works

text: Myös mystistä ja huippusalaista uuden sukupolven tiedustelukone SR-91 Auroraa epäillään Skunk Worksin suunittelemaksi, jos konetta ylipäänsä on olemassa.


title: Skunk Works

text: Termiä "Skunk works" tai "skunkworks" käytetään yleisesti liike-elämässä ja suunnittelussa sekä muissa teknisissä yhteyksissä tarkoittamaan yksikköä, jolla on suuri autonomia ja jota ei rajoiteta byrokratialla. Tämänkaltaisen yksikön tehtävät ovat yleensä vaativia tai salaisia.


title: Skunk Works

text: Skunk Works-osaston aloittajana ja vetäjänä toimi Lockheedilla Clarence L. "Kelly" Johnson. Boeingin vastaava yksikkö on nimeltään Phantom Works.


title: King George V -luokka (1939)

text: King George V -luokka oli Britannian Kuninkaalliselle laivastolle maailmansotien välillä suunniteltu taistelulaivaluokka, johon kuului viisi alusta. Nimikkoaluksen lisäksi luokkaan kuuluivat "Her/His Majesty’s Ship Duke of York", "HMS Prince of Wales", "HMS Anson" ja "HMS Howe". "Prince of Wales" osallistui toisessa maailmansodassa Bismarck-taistelulaivan takaa-ajoon vaurioittaen sitä ratkaisevasti ja pakottaen aluksen ottamaan suoran reitin lähimpään satamaan. "Duke of York" tuhosi Scharnhorst-taisteluristeilijän. Japanilaiset pommikoneet ja torpedopommittajat upottivat "Prince of Walesin" marraskuussa 1941 Malakan rannikolla.


title: King George V -luokka (1939)

text: Luokan rakentamista rajoitti Lontoon laivastosopimus, jonka mukaisesti alusten uppoumaksi määritettiin 35 000 tonnia ja pääaseiksi 14 tuuman tykit, vaikka muutokset aiheuttivat lopulta asetettujen rajojen ylityksen.


title: King George V -luokka (1939)

text: Alusten suunnittelussa noudatettiin enemmän perinteisiä kaavoja kuin edeltävän Nelson-luokan suunnittelussa. Esimerkiksi päätykit oli jälleen sijoitettu sekä keula- että peräkansille. Aluksen panssaroitu ala oli suurempi ja pääaseiden suoja heikompi, mutta höyrykoneiden kehityksen vuoksi koneet olivat kevyempiä kuin ennen ja antoivat suuremman tehon.


title: King George V -luokka (1939)

text: Panssarointi lisättiin aluksen ulkopuolelle lisättävillä levyillä, ja se oli suora lukuun ottamatta aluksen rungon muotojen seuraamista. Yläosastaan se oli 14 tuuman paksuinen ja vesirajassa 15 tuumaa ja kaveten köliä kohti mennessä 5,5 tuumaan ammusvarastojen alla ja 4,5 tuumaan konehuoneen osalta. Aluksessa oli kaikkiaan 12 etuosastoa ja 10 takaosastoa.


title: King George V -luokka (1939)

text: Pääaseiden tornien etupanssari oli 13 tuumaa paksu, 9-7 tuumaa kyljet ja 7 tuumaa takana ja katon paksuus 6 tuumaa. Apuaseina olevien 5,25 tuumaisten suojana oli ainoastaan 2-1 tuumaan panssaria. Pääkannen paksuus oli 6 tuumaa ammusvarastojen kohdalla ja 5 tuumaa muualla. Muuten kansien paksuus 5-2,5 tuumaan.


title: King George V -luokka (1939)

text: Alusten rakenne oli suunniteltu kestämään 500 kilon TNT-räjähde.


title: King George V -luokka (1939)

text: Pääkoneet oli ryhmitelty niin, että jokaista neljää potkuria pyöritti kaksi konetta. Akseleita oli mahdollista kytkeä yhteen, jolloin jonkin osan vaurioituminen ei tehnyt aluksesta vielä liikuntakyvytöntä.


title: King George V -luokka (1939)

text: Luokan alusten pääaseistus oli kymmenen 14 tuuman 45 kaliiperin Mk VII -tykkiä. Tykkien korotuskulma oli 40 astetta ja ne oli sijoitettu kahteen neljän tykin (A- ja C-tornit) ja yhteen kahden tykin (B-torni) torniin. Toinen neloistorneista oli sijoitettu etu- ja toinen takakannelle kaksoistornin ollessa porrastettuna etukannen neloistornin taakse. Alkuperäiseksi pääaseistukseksi suunniteltiin kahtatoista tykkiä kolmessa neloistornissa, mutta yksi torneista päätettiin vaihtaa kaksoistorniksi painon säästämiseksi.


title: King George V -luokka (1939)

text: Apuaseina oli 16 5,25 tuuman 50 kaliiperin QF Mk I -tykkiä, joilla kyettiin pintatorjuntaan. Tykit olivat kaksiputkisissa sääsuojatuissa torneissa. Tykkien 70 asteen korotuskulman vuoksi voitiin niitä käyttää myös raskaina ilmatorjuntatykkeinä. Aseet oli ryhmitelty kahdeksi kahden tornin ryhmäksi kummallekin kyljelle. Ryhmien välissä oli lentokoneen katapultti ja ryhmien toinen torni oli asennettu ylemmäs ja niillä oli mahdollisuus ampua alemman tornin ylitse.


title: King George V -luokka (1939)

text: 5,25 tuuman tykit osoittautuivat käytännössä kuitenkin sekä vikaherkiksi että kankeiksi suunnata. Niiden tulinopeus oli liian alhainen, jotta ne olisivat olleet tehokkaita ilmatorjunta-aseina.


title: UCI World Ranking 2009

text: UCI World Ranking 2009 oli ensimmäinen kausi, jolloin Kansainvälisen pyöräilyliiton kehittämä maantiepyöräilyn UCI World Ranking -pisteytys oli käytössä. Rankingpisteet määräytyivät UCI ProTour -sarjan kilpailujen sekä sarjasta pois jääneiden suurten ympäriajojen ja klassikkokilpailujen tulosten perusteella. Kausi alkoi Tour Down Under -etappikilpailulla tammikuussa ja päättyi Lombardian ympäriajoon lokakuussa.


title: UCI World Ranking 2009

text: "Lopulliset pisteet"


title: Peer Gynt (baletti)

text: Peer Gynt on baletti, jonka koreografian loi John Neumeier. Libretto perustuu löyhästi Henrik Ibsenin näytelmään, mutta Neumeier ei käyttänyt Edvard Griegin tunnettua näyttämömusiikkia, vaan musiikin balettiin sävelsi Alfred Schnittke. Baletissa on kolme näytöstä. Teos kantaesitettiin sen tilanneessa Hampurin valtionoopperassa vuonna 1989


title: Luettelo tunnetuista Jehovan todistajista

text: Tämä on luettelo tunnetuista Jehovan todistajista (luettelossa myös liikkeestä eronneita).


title: Lainkohta

text: Lainkohta (vanha nimitys lainpaikka) on lakitekniikassa käytettävä vakiintuneen järjestelmän mukainen ilmaus, jonka avulla säädöksen osat yksilöidään. Teknistä nimitystä lainkohta ei pidä sekoittaa nimitykseen oikeussäännös, joka tarkoittaa säädökseen sisältyvää oikeusnormia. Lainkohtaan voi sisältyä useita säännöksiä ja säännös voi muodostua useasta lainkohdasta.


title: Lainkohta

text: Suomalaiset säädökset jakaantuvat arabialaisin numeroin numeroituihin pykäliin. Usean pykälän ryhmä voidaan nimetä luvuksi ja luvut voidaan yhdistää osiksi. Säädöksessä, jota ei ole jaettu lukuihin, voidaan pykäliä ryhmitellä väliotsikoiden avulla.


title: Lainkohta

text: Pykälät jakaantuvat momentteihin, joita ei yleensä numeroida, mutta jotka voidaan joskus varustaa pisteellä muusta tekstistä erotetuilla arabialaisilla numeroilla. Vain yhden momentin sisältäviin pykäliin viitattaessa käytetään ainoastaan ilmaisua pykälä, ja jos halutaan viitata pykälän mahdollisiin kohtiin, käytetään ilmaisua pykälän kohta.


title: Lainkohta

text: Oikeustieteellisissä yhteyksissä pykälän merkintänä käytetään pykälämerkkiä § ja pykälän arabialaisen numeron perässä ei käytetä pistettä. Lukuihin jakaantuvien säädösten pykälät numeroidaan joko juoksevasti lain alusta sen loppuun saakka tai juoksevasti luvun alusta luvun loppuun saakka. Jos pykälät on numeroitu luvuttain, on pykäliin viitattaessa ilmoitettava myös luku, johon pykälä sisältyy. Säädösteksteissä luku ilmaistaan kirjoittamalla sana luku. Oikeustieteellisissä kirjoituksissa sanan luku tilalla käytetään kaksoispistettä. Esimerkiksi rikoslain 24 luvun 1 § lyhennetään RL 24:1.


title: Lainkohta

text: Momentti jakaantuu toisinaan johdantokappaleeseen ja sitä seuraaviin kohtiin, jotka voivat jakaantua alakohtiin. Kohdat numeroidaan arabialaisin numeroin, jotka erotetaan muusta tekstistä oikealla kaarisulkeella ")". Alakohdat yksilöidään alussa olevan pienaakkosen avulla. Kohtiin jaetussa momentissa kohtia edeltää johdantokappale, jonka perässä on kaksoispiste. Säädösteksteissä sanaa momentti ei lyhennetä. Sen sijaan muissa teksteissä se usein lyhennetään "mom.".


title: Lainkohta

text: Euroopan unionin säädöksissä pykäliä vastaavat artiklat, jotka jakaantuvat yhdestä tai useammasta tekstikappaleesta muodostuviin numeroituihin kohtiin. Kohdat jakaantuvat alakohtiin.


title: Lainkohta

text: Suomalaisissa valtiosopimuksissa ja sopimusten suomennoksissa käytetään pykälän sijasta sanaa artikla ja momentin sijasta sanaa kappale.


title: Pekka Huokuna

text: Pekka Huokuna (s. 1960 Pori) on suomalainen evankelis-luterilaisen kirkon pappi. Hän on toiminut Evankelis-luterilaisen kirkon kirkkohallituksen kansliapäällikkönä 1. tammikuuta 2019 lähtien.


title: Pekka Huokuna

text: Aikaisemmin Huokuna toimi kirkkoneuvoksena (2009-2018) ja Kirkkohallituksen toiminnallisen osaston johtajana. Hän opiskeli Helsingin yliopistossa, josta valmistui teologian maisteriksi vuonna 1985. Hän sai pappisvihkimyksensä Helsingissä samana vuonna. Hänestä tuli vuonna 2006 Mikkelin maaseurakunnan kirkkoherra ja Mikkelin tuomiorovastikunnan lääninrovasti. Aiempaan uraan kuuluu myös 16 vuoden jakso kirkkoherrana Hirvensalmella sekä viiden vuoden jakso seurakuntapappina Helsingin Vartiokylässä.


title: Pekka Huokuna

text:
Huokuna valittiin Vuoden papiksi vuonna 2008. Hän on ollut Mikkelin hiippakunnan pappisedustajana
kirkolliskokouksessa 2000–2004 ja 2008–2009 sekä Kirkkohallituksen pappisjäsenenä 2008–2009. Hän on myös sanoittanut lauluja.


title: Maan suolaantuminen

text: Maan suolaantuminen on joillakin kuivilla alueilla yleinen ilmiö, jossa tyypillisesti runsas haihtuminen aiheuttaa suolan rikastumista maan pintakerrokseen. Suolaantuminen voi tapahtua sekä luonnollisten prosessien että ihmisen toiminnan kautta.


title: Maan suolaantuminen

text: Suolaantumisessa natriumin, kalsiumin ja magnesiumin suoloja kerääntyy maan pintakerrokseen ja juuristovyöhykkeeseen, niin että kasvit eivät pysty enää hankkimaan vettä ja ravinteita entiseen tapaan. Suolaantuminen pahenee yleensä vaiheittain, jolloin maanviljelijät joutuvat asteittain siirtymään entistä paremmin suolaa kestäviin kasvilajeihin tai -lajikkeisiin. Lopulta tuottavuus muodostuu niin alhaiseksi, ettei viljely enää kannata. Joidenkin korkeakulttuurien taantumisen merkittävänä osasyynä pidetään suolaantumisesta aiheutunutta ruoantuotannon laskua.


title: Maan suolaantuminen

text: Suolaantumista tapahtuu erityisesti keinokastelluilla alueilla, jossa sademäärä on vähäinen mutta haihtuminen suurta. Tällöin suola kerääntyy hiljalleen maan pintakerrokseen eikä pysty huuhtoutumaan alemmaksi. Merkittävimpiä ihmisen aiheuttamia syitä suolaantumiselle ovatkin maankäyttö, viljelymenetelmät ja maan hoito. Sopimattomat kastelutavat, kuten liian suolainen kasteluvesi, ja riittämätön kuivatus ovat suolaantumista aiheuttavia tekijöitä. Rannikkoseuduilla suolaantumiseen liittyy usein pohjaveden liikakäyttöön, jolloin vedenpinta laskee ja merivesi voi päästä pohjavesiin. Jotkin luonnollisetkin tekijät aiheuttavat myös suolaantumista. Tällaisia tekijöitä voivat esimerkiksi olla geologiset tapahtumat, jotka voivat lisätä suolojen määrää pohjavedessä, tai tekijät, joiden seurauksena suolainen pohjavesi nousee maan pintakerrokseen.


title: Pykälä

text: Pykälä, vanhentunut nimi paragrafi, on jonkin kirjoituksen osa, jonka avulla kirjoituksen sisältö jakaantuu jäsennystä selventäviin alaosastoihin. Pykäliä käytetään järjestelmällisissä esityksissä, kuten laeissa, asetuksissa, säännöissä, pöytäkirjoissa ja muissa vastaavissa kirjoituksissa.


title: Pykälä

text: Uuden pykälän alkamisen merkiksi kirjoitetaan lyhenteenomainen pykälämerkki §, jonka yhteyteen liitetään arabialainen numero. Pykälämerkki voi tilanteen mukaan olla numeron edellä tai sen perässä: § 10 (’pykälä kymmenen’) tai 10. § (’kymmenes pykälä’). Säädösteksteissä ja oikeustieteellisissä yhteyksissä järjestysluvun piste kuitenkin jää pois: 10 § (yleiskielen periaatteiden mukaan ’kymmenen pykälää’, mutta lakikielessä ’kymmenes pykälä’).


title: Pykälä

text: Lyhyissä laeissa on usein pelkkä pykäläjako, kun taas laajemmat lait jakaantuvat lukuihin ja luvut pykäliin. Pykälät voivat jakaantua momentteihin, ne taas kohtiin ja kohdat alakohtiin.


title: Pykälä

text: Jos laki jakaantuu lukuihin, pykälien numerointi voi olla koko laissa juokseva (esimerkiksi tieliikennelaissa) tai alkaa kussakin luvussa uudestaan 1:stä (esimerkiksi rikoslaissa). Jälkimmäisessä tapauksessa on pykälään viitattaessa aina mainittava, minkä luvun pykälää tarkoitetaan.


title: Péter Erdő

text: Péter Erdő (s. 25. kesäkuuta 1952) on katolisen kirkon unkarilainen pappi. Hänet vihittiin papiksi 18. kesäkuuta 1975 ja piispaksi 6. tammikuuta 2000. Hänet nimitettiin Esztergom-Budapestin arkkihiippakunnan arkkipiispaksi 7. joulukuuta 2002, ja hän astui virkaansa 11. tammikuuta 2003. Hän sai nimityksen kardinaaliksi 21. lokakuuta 2003 ja astui virkaansa S. Balbinan kardinaalipappina 9. maaliskuuta 2004.


title: Péter Erdő

text: Erdő osallistui vuonna 2005 uuden paavin valinneeseen konklaaviin.


title: Momentti (oikeustiede)

text: Momentti (lyhennetään "mom.") on lakiin, asetukseen tai sääntöihin sisältyvän pykälän alakohta tai kappale. Laajat momentit jakaantuvat usein "kohtiin" ja kohdat "alakohtiin".


title: Momentti (oikeustiede)

text: Suomen lainsäädännössä momentteja ei yleensä eksplisiittisesti numeroida, mutta niihin viitataan numeroin, esimerkiksi: ""Sen estämättä, mitä 1 momentissa säädetään..."" Yleensä saman pykälän eri momentit erotetaan lakitekstissä toisistaan typografisesti samoin kuin kappaleet normaalissa tekstissä. Suomen lainsäädännössä on kuitenkin myös säädöksiä, joissa momentin alussa on muusta tekstistä pisteellä erotettu arabialainen numero selventämässä pitkää ja mutkikasta pykälää.


title: Momentti (oikeustiede)

text: Valtion talousarviossa johonkin tarkoitukseen osoitettu määräraha käsittää yleensä koko momentin. Momentti saattaa kuitenkin jakaantua useaankin määrärahaan, joiden tarkoitus kerrotaan tarkemmin talousarvion perusteluissa.


title: Argumentti ja kritiikki

text: Argumentti ja kritiikki: Lukemisen, keskustelun ja vakuuttamisen taidot on ensimmäinen perusteellinen suomalainen argumentaation, väittelyn ja retoriikan oppikirja. Teoksen on toimittanut Marja-Liisa Kakkuri-Knuuttila ja sen on julkaissut Gaudeamus vuonna 1998. Teoksen tavoitteena on kehittää lukemisen, kirjoittamisen, väittelyn ja keskustelun taitoja. Teos on suunniteltu erityisesti korkeakoulujen opetuksen käyttöön.


title: Theodore Ts’o

text: Theodore Y. ”Ted” Ts'o (s. 1968 Palo Alto) on yhdysvaltalainen ohjelmistokehittäjä, joka tunnetaan hänen työstään Linux-ytimen parissa.


title: Theodore Ts’o

text: Ts'o sai vuonna 1990 tietotekniikan korkeakoulututkintonsa valmiiksi MIT:ssä. Valmistumisen jälkeen hän työskenteli Information Systems & Technology -laitoksella (IS&T) MIT:ssä aina vuoteen 1999 asti. Hän oli mm. projektipäällikkönä Kerberos V5 -ryhmässä. IS&T:n jälkeen Ts'o siirtyi kahdeksi vuodeksi töihin VA Linux Systemsiin. Joulukuusta 2002 lukien hän oli töissä IBM:llä parantamassa Linux-ytimen tehokkuutta ja skaalautuvuutta. Joulukuussa 2007 Ts'o siirtyi töihin Linux Foundationiin. Hän on suunnitellut palaavansa takaisin IBM:ään joulukuussa 2009. Vuonna 2010 hän aloitti työt Googlella.


title: Theodore Ts’o

text: Hän aloitti työskentelyn Linux-ytimen parissa heinäkuussa 1991, ytimen alkuaikoina. Linus Torvaldsin mukaan hän oli ensimmäinen Linux-ytimen kehittäjä Pohjois-Amerikasta.


title: Theodore Ts’o

text: Ts'o on "e2fsprogs"-ohjelmistopaketin pääkehittäjä ja ylläpitäjä. e2fsprogs sisältää työkaluja ext2- ja ext3-tiedostojärjestelmiä varten. Hän myös ylläpitää useita muita Debian-levityspaketin paketteja.


title: Theodore Ts’o

text: Hän oli IETF:n turvallisuusalan johtokunnan sekä IPsec-työryhmän jäsen. Ts'o oli yksi Free Standards Group -organisaation perustajajäsenistä ja tällä hetkellä sen puheenjohtaja.


title: Theodore Ts’o

text: Ts'olle myönnettiin FSF:n Advancement of Free Software -palkinto vuonna 2006.


title: Dardanos Ateenalainen

text: Dardanos () (n. 160-85 eaa.) oli antiikin kreikkalainen stoalaiseen koulukuntaan kuulunut filosofi. Hän oli kotoisin Ateenasta.


title: Dardanos Ateenalainen

text: Dardanos oli Diogenes Babylonialaisen ja Antripatros Tarsoslaisen oppilas. Cicero mainitsee hänet yhtenä stoalaisen koulun johtajista () Ateenassa yhdessä Mnesarkhoksen kanssa aikana, jolloin Antiokhos Askalonlainen oli luopumassa skeptisismistä (eli noin vuonna 95 eaa.). Antiokhos oli Dardanoksen ja Mnesarkhoksen oppilaita. Panaitioksen kuoltua (109 eaa.) Ateenan stoalainen koulu vaikuttaa hajaantuneen, ja niin Dardanos oli todennäköisesti yksi useista johtavista stoalaisista tuona aikana.


title: Dardanos Ateenalainen

text: Dardanoksen elämästä ei tiedetä muuta. Hänen oletetaan olleen kuollut jo silloin, kun Cicero opiskeli filosofiaa Ateenassa vuonna 79 eaa.


title: Taasianjoki

text: Taasianjoki eli Tesjoki () on Suomenlahteen laskeva joki Suomessa. Taasianjoen vesistöalueen eteläosat sijaitsevat Uudenmaan maakunnan alueella ja pohjoisosat Kymenlaakson maakunnan ja pieneltä osin Päijät-Hämeen maakunnan alueella. Taasianjoen valuma-alueen järvisyys on ainoastaan 0,46 prosenttia.


title: Taasianjoki

text: Taasianjoen vesistö saa alkunsa ensimmäisen Salpausselän eteläpuolelta Iitin Kausalan ja Kouvolan Korian väliseltä alueelta. Alajuoksun varrella Loviisassa on Tesjoen kylä. Joki laskee Loviisassa entisen Ruotsinpyhtään kunnan alueella Ahvenkoskenlahden länsipuolella olevaan Kullanlahteen.


title: Taasianjoki

text: Taasianjoen ja sen sivujokien varrella Iitissä ovat Suomen ainoat paikat, jossa kasvaa luonnonvaraisena rauhoitettua taponlehteä ("Asarum europaeum").


title: Dardanos (täsmennyssivu)

text: Dardanos tai Dardanus voi viitata seuraaviin:


title: Alsila

text: Alsila () on kylä Sauvossa, Varsinais-Suomessa. Se kuului Ruonankartanon läänin Lattmarkin verokuntaan ja käsitti koko Ruotsin vallan ajan kaksi taloa, Alastalon ja Ylistalon, jotka toimivat 1660-luvulta lähtien Turun Akatemian palkkataloina.


title: Seitsemän sotaklassikkoa

text: Seitsemän sotaklassikkoa (武經七書 wǔjīngqīshū) ovat Kiinan menneisyyden tärkeimmät sodankäyntiä koskevat kirjat. Niille annettiin arvoa jo Tang-dynastian aikana. Song-kaudella 1000-luvun puolessavälissä luettelo virallistettiin ja ne mainitaan useimmissa sodankäynnin tietokirjoissa. Upseeriuralle tähtäävän piti tuntea ainakin muutama seitsemästä klassikosta.


title: Seitsemän sotaklassikkoa

text: Sekä Kiinan kansantasavallan kommunistisen puolueen johto sisällissodan aikana että monet eurooppalaiset ja amerikkalaiset sodankäynnistä vastaavat ovat tutustuneet näihin teoksiin.


title: Seitsemän sotaklassikkoa

text: Seitsemän klassikkoa ovat:


title: HMS Superb

text: HMS Superb on ollut yhdentoista Britannian Kuninkaallisen laivaston aluksen nimenä.


title: Ruonankartanon lääni

text: Ruonankartanon lääni oli keskiajalla Sauvoon perustettu hallintoalue. Ruonankartano toimi kruununkartanona, joka toimi hallintokeskuksena ja mahdollisesti myös Halikonlahden turvaajana. Kartanoa ympäröivä alue muodostettiin kartanolääniksi, jonne asutettiin ruotsalaisia uudisasukkaita raivaamaan maatiloja ja tekemään päivätöitä ja tuottamaan elintarvikkeita kartanon ylläpitämiseksi.


title: Ruonankartanon lääni

text: Varhaisin maininta Ruonankartanosta on vuodelta 1350, jolloin kuningas Maunu Eerikinpoika myi kartanon siirtokuntineen Turun linnanhaltijalle Gerhard Skyttelle. Todennäköisesti kartano ja lääni on muodostettu kuitenkin jo 1200-luvun lopulla. 1540-luvulla veroasiakirjat kertovat Ruonankartanon alaisuuteen kuuluvan 56 lampuotia, joiden tilat muodostivat muusta pitäjästä irrallisen hallinnollisen alueen, Ruonankartanon läänin. Asukkaat olivat ilmeisesti pääosin ruotsinkielisiä.


title: Ruonankartanon lääni

text: Lääniin kuuluivat seuraavat kylät: Alsböle, Amböle, Brittsböle, Birkkärr, Brännkärr, Dalen, Dikarböle, Finnkulla, Haddböle, Holvastböle, Inkiniemi, Korsniemi, Kosundböle, Kuggböle, Kulla, Lattmark, Lurböle, Martböle, Mattböle, Palike, Rikaniemi, Rajalahti, Sarapisto, Siuri, Skörsböle, Slätsböle, Stångberg, Sunnanberg, Svartsböle ja Träskby.


title: HMS Temeraire (1907)

text: HMS Temeraire oli Britannian kuninkaallisen laivaston Bellerophon-luokan taistelulaiva. Alus rakennettiin Devonportin telakalla ja se otettiin palveluskäyttöön 1. toukokuuta 1909, jolloin se liitettiin Kotilaivastoon.


title: HMS Temeraire (1907)

text: "HMS Temeraire" liitettiin aluksi 1. Taistelulaivaviirikköön.


title: HMS Temeraire (1907)

text: Ensimmäisen maailmansodan syttyessä "HMS Temeraire" siirrettiin 4. Taistelulaivaviirikkön mukana Suureen laivastoon (Grand Fleet). Ollessaan purjehduksella Pohjanmerellä 18. maaliskuuta 1915 alus epäonnistui yrittäessään upottaa U-29 törmäämällä. Vuoden 1915 kesän alus oli huollossa Devonportin telakalla.


title: HMS Temeraire (1907)

text: "HMS Temeraire" otti osaa Skagerrakin taisteluun 1916. Taistelussa alus käytti 54 12 tuumaista kranaattia ja siihen ei osuttu yhtään kertaa. Alus muodosti sisaraluksensa "HMS Superbin" kanssa osaston, joka liittyi itäisen Välimeren laivastoon 1918.


title: HMS Temeraire (1907)

text: "HMS Temeraire" muutettiin sodan jälkeen kadettien koulutusalukseksi. Alus kuitenkin todettiin vanhentuneeksi ja myytiin romutettavaksi 1921.


title: Seminaarinmäki

text: Seminaarinmäki on Jyväskylän Mattilanpellon kaupunginosassa sijaitseva pienalue, joka on saanut nimensä Jyväskylän seminaarista. Nykyään Seminaarinmäki tunnetaan parhaiten Jyväskylän yliopiston vanhimpana kampusalueena, ja sitä on joskus pidetty Suomen kauneimpana kampuksena. Seminaarinmäki kuuluu Museoviraston luokittelemiin valtakunnallisesti merkittäviin rakennettuihin kulttuuriympäristöihin.


title: Seminaarinmäki

text: Ensimmäinen puutarhasuunnitelma alueelle laadittiin 1880-luvulla. Tuolloin mäelle syntynyt puisto edusti maisemapuutarhaa, ja sille olivat ominaisia kumpuileva maasto, kaarevat käytävät, polut, sillat ja huvimajat. Seminaarin puutarhaopetus pääsi käyntiin 1890-luvulla. Esimerkiksi suuri hedelmätarha palveli omenanviljelyn leviämistä kansan pariin.


title: HMS Marlborough (1912)

text: HMS Marlborough oli Britannian kuninkaallisen laivaston Iron Duke-luokan taistelulaiva. Alus rakennettiin Devonportin telakalla ja se otettiin palveluskäyttöön kesäkuussa 1914, jolloin se liitettiin Kotilaivastoon.


title: HMS Marlborough (1912)

text: "HMS Marlborough" liitettiin palvelukseen otettaessa Kotilaivaston (myöhemmin Suuren Laivaston) 1. Taistelulaivaviirikköön, jossa se palveli ensimmäisen maailmansodan. Alus osallistui 31. toukokuuta 1916 Skagerrakin taisteluun, jossa siihen osui torpedo juuri A-kattilahuoneen etupuolelle tappaen kaksi ja haavoittaen kahta miehistön jäsentä. Alus kykeni kuitenkin jatkamaan taistelua Suuren Laivaston mukana ja se onnistui jopa osumaan hieman myöhemmin saksalaiseen "SMS Konigiin". Aluksen saaman vuodon aiheuttama vesimäärä aiheutti kuitenkin yön kuluessa kasvavia ongelmia, jolloin aluksen oli vetäydyttävä rajoitetulla nopeudella Tyneen telakalle. Alus oli korjattavana Tynessä kolme seuraavaa kuukautta.


title: HMS Marlborough (1912)

text: "HMS Marlborough" liitettiin palvelukseen palattuaan Välimeren laivastoon ja se purjehti Venäjän sisällissodan aikana Mustallamerellä pelastaen saamiensa määräysten mukaisesti Yrjö V:n tädin Maria Fjodorovnan ja muita keisarillisen perheen jäseniä kuten suuriruhtinas Nikolai Nikolajevitš Romanovin ja ruhtinas Feliks Jusupovin.


title: HMS Marlborough (1912)

text: "HMS Marlborough" palasi 1926 Atlantin laivastoon, kunnes se poistettiin palveluksesta 1929. Alus myytiin romutettavaksi kesäkuussa 1932.


title: Heimerzheim

text: Heimerzheim on kylä Saksassa Nordrhein-Westfalenin osavaltiossa Rhein-Sieg-Kreisin piirikunnassa Swisttalin kunnassa. Asukkaita siellä on 6 342 asukasta. Kylä mainitaan ensimmäisen kerran vuonna 1074.


title: Lotilan koulu

text: Lotilan koulu on Lahden Lotilassa sijaitseva musiikkipainotteinen peruskoulu. Koulu vihittiin käyttöön vuonna 1955. Kouluun tehtiin peruskorjaus lukuvuosien 2018-2019 oppilaat opiskelevat sisältä uudistuneissa luokka, käyävätiloissa. Siellä opiskelee kuuluisia lapsia kuten jonnathan nummelin Vuonna 1966 koulu aloitti ensimmäisenä Suomessa musiikkiluokkatoiminnan. Koulun opetuksen painopisteinä ovat musiikkikasvatus ja kansainvälisyys.


title: Qormi

text: Qormi tai Città Pinto () on noin 16 500 asukkaan kaupunki Maltalla. Se sijaitsee saaren keskiosassa, pääkaupunki Vallettasta kaakkoon. Qormi on asukasluvultaan Maltan viidenneksi suurin kaupunki. Sen naapurikaupunkeja ovat Marsa, Luqa, Żebbuġ, Siġġiewi, Ħamrun, Birkirkara, Attard, Santa Venera ja Balzan.


title: Shoichi Funaki

text: Shoichi Funaki (s. 24. elokuuta 1968) on japanilais-yhdysvaltalainen showpainija, joka esiintyy World Wrestling Entertainmentissa. Hän painii nykyään nimellä Kung Fu Naki. Hänet tunnetaan paremmin nimellä Funaki. Hän on entinen Cruiserweight ja Hardcore -mestari.


title: HMS Ark Royal (R09)

text: HMS Ark Royal (R09) oli Britannian Kuninkaallisen laivaston Audacious-luokan lentotukialus, jonka rakentaminen aloitettiin toisen maailmansodan lopulla. Alus laskettiin vesille vasta vuonna 1950, joten se koki runsaasti uudistuksia ennen palvelukseen astumista 25. helmikuuta 1955. Kun alus poistettiin käytöstä helmikuussa 1979, se oli Kuninkaallisen laivaston viimeinen perinteinen katapultein ja jarruvaijerein varustettu lentotukialus. "HMS Ark Royal" oli maailman ensimmäinen viistokannella varustettu lentotukialus.


title: HMS Ark Royal (R09)

text: Käyttöön otettaessa aluksen 5,5° kulmassa osittain viisto lentokansi, kaksi höyrykatapulttia, joilla kyettiin lähettämään ilmaan 14 tonnin lentokone, lentokonehissi laivan kyljellä, uudistettu aseistus sekä peililaskeutumisjärjestelmä. Näiden järjestelmien avulla lentokoneita voi olla nousussa ja laskussa saman aikaisesti.


title: HMS Ark Royal (R09)

text: "HMS Ark Royalin" lentokoneina oli palvelukseen astuttaessa Hawker Sea Hawkit, De Havilland Sea Venomit, Fairey Gannet, Douglas A-1 Skyraiderit sekä erilaiset helikopterit. Yhteensä 50 lentokonetta ja helikopteria. Alus osallistui moniin harjoituksiin osana brittilaivastoa ja NATO-laivastoa, mutta ei osallistunut taistelutoimiin, koska Suezin kriisin aikaan 1955 se oli vielä koeajossa.


title: HMS Ark Royal (R09)

text: Noin vuosi palveluksen astumisen jälkeen edessä oikealla olleet 4,5 tuuman tykit poistettiin, jotta lentokoneiden toimintaan tarvittavaa tilaa saatiin lisättyä. Neljä vuotta myöhemmin poistettiin lentokonehissi aluksen kyljeltä sekä loput aseet aluksen keulasta. Loput 4,5 tuuman tykit poistettiin 1964 huollon yhteydessä.


title: HMS Ark Royal (R09)

text: "HMS Ark Royal" osallistui Hawker P.1127 -koneen testaukseen 1963. Kyseisestä lentokoneesta kehittyi myöhemmin Hawker Siddeley Harrier.


title: HMS Ark Royal (R09)

text: Suurempi modernisointi alukselle tehtiin maaliskuusta 1967 helmikuulle 1970, jolloin tehtiin muutostöitä lentokoneiden vaihtamiseksi suurempiin Phantom FG.1- ja Blackburn Buccaneer Mk.2 -koneisiin. Samassa yhteydessä myös lentokannen kulmaa kasvatettiin 8,5 asteeseen, uudistettiin katapultit ja jarruvaijerit. Näkyvin muutos oli kuitenkin komentosillan uudistaminen ja uusien elektronisten järjestelmien asentaminen. Tykkien poistamisen jälkeen oli tarkoitus ilmatorjunta hoitaa neljällä Sea Cat -ohjusjärjestelmällä, mutta niitä ei koskaan asennettu.


title: HMS Ark Royal (R09)

text: "HMS Ark Royal" törmäsi 9. marraskuuta 1970 Välimerellä venäläisen Kotlin-luokan hävittäjään "Bravyyn", joka varjosti harjoittelemassa ollutta NATOn laivasto-osastoa (sotaharjoitus "Exercise Lime Jug 70"). Kumpikaan aluksista ei vaurioitunut vakavasti, mutta kaksi venäläistä merimiestä joutui kateisiin.


title: HMS Ark Royal (R09)

text: Alus saapui kotisatamaansa Devonportiin viimeisen kerran 4. joulukuuta 1978 ja se poistettiin käytöstä 14. helmikuuta 1979. Puolustusministeriö ilmoitti 29. maaliskuuta 1980 aluksen myynnistä romutettavaksi ja se hinattiin 22. syyskuuta Cairnryaniin Skotlantiin, jonne se saapui 28. syyskuuta.


title: Ron Killings

text: Ron Killings (s. 19. tammikuuta 1972) on yhdysvaltalainen showpainija, joka esiintyy WWE -promootion Raw brändissä nimellä R-Truth. Hän paini aiemmin TNA:ssa nimellä Ron" The Truth" Killings. R-Truth oli jo aiemmin WWE:ssä 1999−2001 vuosina nimellä K-Kwik. R-Truth on myös tunnettu hänen hullusta roolistaan WWEssä missä hän puhuu itsekseen "Lil' Jimmyn" kanssa.


title: Kauhavan rautatieasema

text: Kauhavan rautatieasema () on rautatieasema Suomen rataverkkoon kuuluvalla rataosalla eli niin kutsutulla Pohjanmaan radalla. Asema sijaitsee Kauhavan kuntakeskuksessa, ja siellä pysähtyvät joitain yöjunia ja Pendolinoja lukuun ottamatta kaikki Helsingin ja Oulun välillä liikennöivät henkilöjunat.


title: Kauhavan rautatieasema

text: Kuten muutkin rataosan alkuperäiset asemarakennukset, on Kauhavan uusrenessanssinen IV luokan asemarakennus rautatiehallituksen suunnittelijan Knut Nylanderin käsialaa. Asemarakennuksessa on myös rautatieravintolasali. Asemarakennus on rakennettu 1884 ja sitä on laajennettu jatkamalla 1903 Nylanderin seuraajan Bruno Granholmin laatimien piirustusten mukaan.


title: Kauhavan rautatieasema

text: Asemalla on yhä matkustajille avoin odotustila sekä WC-tilat mutta aseman lipunmyynti on loppunut vuoden 2008 lopussa. Kauhavalla on kuitenkin lippuautomaatti.


title: Gustaf Thordén

text: Gustaf Birger Thordén (25. toukokuuta 1894 Uddevalla, Ruotsi – 30. kesäkuuta 1963 onnettomuudessa Sotekanalenissa) oli ruotsalais-suomalainen laivanvarustaja. Hän muutti Suomeen 1920.


title: Gustaf Thordén

text: Thordén perusti laivanvarustamon Thordénrederierna, jonka alkuna oli hänen 1926 hankkimansa varustamo AB Suomi.


title: Gustaf Thordén

text: Suomen joutuessa jatkosodan jälkeen maksamaan sotakorvauksia Neuvostoliitolle, Gustaf Thordén vältti osallistumisen tähän kansalliseen ponnistukseen siirtämällä laivansa Ruotsin lipun alle ja järjestelemällä valmistumassa oleville laivoilleen suojan tekaistujen velkasitoumusten avulla. Suomalaiset rahdinantajat kieltäytyivät tämän jälkeen käyttämästä kuljetuksiinsa Thordénin laivoja.


title: Gustaf Thordén

text: Hän perusti 1946 Ruotsiin telakan Uddevallavarvet, jolla rakennettiin rahtilaivoja ja tankkereita. Telakan palveluksessa oli parhaimmillaan 2 600 työntekijää. Vuonna 1961 varustamo siirtyi taloudellisten vaikeuksien vuoksi erään säätiön hallintsaa. Thordénin suomalainen varustamo ajautui konkurssiin 1960.


title: Gustaf Thordén

text: Thordénin varustamotoiminta ja "Thordén Lines", jolla oli enimmillään 18 alusta, vaikutti Suomessa ja Ruotsissa 1924–1963, ja hänen kuolemansa jälkeen toiminta jatkui vielä muutaman vuoden.


title: Gustaf Thordén

text: Thordén ja Antti Wihuri lahjoittivat urut 1935 valmistuneeseen Kulosaaren huvilakaupungin kirkkoon. Thordén lahjoitti Uddevallan kaupunkiin tuntemansa suomalaisen taiteilijan Matti Hauptin veistoksen "Flickan med flätor". Hauptin veistämä Thodénin rintakuva on Uddevallan kaupungintalossa, joka on telakan entinen pääkonttori.


title: Antti Timonen (kirjailija)

text: Antti Timonen (1. toukokuuta 1915 Luusalmi, Uhtua, Venäjä – 24. maaliskuuta 1990) oli Neuvostoliitossa asunut suomeksi kirjoittanut vienankarjalainen kirjailija.


title: Antti Timonen (kirjailija)

text: Timonen asui vuosina 1922–1926 Suomessa. Hän opiskeli Petroskoin pedagogisessa instituutissa ja työskenteli valmistuttuaan ensin radiokomiteassa ja sitten toimittajana lastenlehti Kipinässä sekä Totuus-lehdessä. Timonen oli 1934 mukana perustamassa Karjalan kirjailijaliittoa ja hänet hyväksyttiin Neuvostoliiton kirjailijaliiton jäseneksi 1946.


title: Antti Timonen (kirjailija)

text: Toisen maailmansodan aikana Timonen palveli radistina, tulkkina ja tiedustelijana. Hän päätti sodan Tšekkoslovakiassa toukokuussa 1945, mutta vielä sodan jälkeenkin Timonen kiersi ympäri Eurooppaa kotiuttamassa saksalaisten sinne pakkosiirtämiä siviilejä. Muistiinpanojensa ja kokemustensa pohjalta Timonen kirjoitti näistä ajoista kirjan "Karjalasta Karpaateille" ja sanotaankin, että sota teki Timosesta kirjailijan.


title: Antti Timonen (kirjailija)

text: Päästyään armeijasta Timonen ryhtyi päätoimiseksi kirjailijaksi. Hän oli Karjalan kirjailijaliiton sihteerinä vuodesta 1947 ja liiton puheenjohtajana 1957–1967 sekä 1975–1978. Timonen oli perustamassa 1958 Neuvostoliitto-Suomi-seuraa ja neljä vuotta myöhemmin 1962 seuran Karjalan osastoa. Hän vieraili 1960-luvulla Suomessa useissa kirjailijaseminaareissa muun muassa Mukkulassa.


title: Antti Timonen (kirjailija)

text: Timosen tuotanto edustaa perinteistä eeppistä realismia ja värikästä kansankuvausta. Hänen pääteoksensa on vuonna 1971 ilmestynyt romaani "Me karjalaiset". Hänen teoksiaan käännettiin venäjäksi ja useiden entisen Neuvostoliiton tasavaltojen kielille sekä espanjaksi, englanniksi, ranskaksi ja ruotsiksi.


title: Pekka Perttu

text: Pekka Perttu (14. lokakuuta 1917 – 10. elokuuta 1992) oli Neuvostoliitossa asunut suomeksi kirjoittanut vienankarjalainen kirjailija.


title: Pekka Perttu

text: Perttusten runonlaulajasukuun kuulunut Pekka Perttu syntyi Köynäsjärven kylässä Vienan Karjalassa. Hän valmistui Uhtuan keskikoulusta 1937 ja lähti sitten Petroskoihin opiskelemaan opettajaksi. Talvisodan aikana Perttu oli asepalveluksessa työskennellen rintamalehdessä. Jatkosodan vuosina hän palveli hävittäjäpataljoonassa sekä sissiosastossa. Perttu haavoittui 1944 ja siirtyi sen jälkeen siviiliin Totuus-lehden osastonjohtajaksi. Perttu opiskeli 1950–1955 Moskovan Gorki-kirjallisuusinstituutissa ja palattuaan Moskovasta Karjalaan hän oli toimittajana Punalippu-lehdessä vuoteen 1968 saakka ja toimi Karjalan kirjailijaliiton konsulttina.


title: Pekka Perttu

text: Pertun ensimmäinen kertomuskokoelma "Ruuhka" ilmestyi 1955, ja sen jälkeen hän kirjoitti useita novelleja, esseitä ja kertomuksia. Pertun teosten aiheet tulivat Karjalan luonnosta, Kalevalasta sekä karjalaisesta kansanperinteestä. Hän kirjoitti myös pakinoita vienankarjalan murteella ja niitä julkaistiin kokoelmassa "Vesiperän paikinoita".


title: Pekka Perttu

text: Pekka Perttu oli naimisissa inkerinsuomalaisen kansanrunouden tutkijan Unelma Konkan kanssa. Heidän poikansa on kirjailija Arvi Perttu, joka on asunut vuodesta 2001 Suomessa.


title: Topias Huttari

text: Topias Huttari, kirjailijanimi Lea Helo (29. tammikuuta 1907 Muju, Inkerinmaa – joulukuu 1953) oli inkeriläinen Neuvostoliitossa asunut opettaja ja runoilija.


title: Topias Huttari

text: Huttari opetti suomen kieltä ja kirjallisuutta Petroskoin kouluissa 1926-1928 ja samoihin aikoihin 1927 hänen ensimmäiset runonsa julkaistiin Soihtu- ja Punainen Karjala-lehdissä. Huttari oli Neuvostoliiton kirjailijaliiton jäsen vuodesta 1934.


title: Topias Huttari

text: Huttari suomensi myös useita venäläisten klassikkojen ja neuvostokirjailijoiden teoksia.


title: Samaa uudestaan

text: "Samaa uudestaan" on rap-artisti Seppo Lampelan "Steen1" -nimellä julkaistu single, jolla vierailee Saimaa. Kappaleen perusversio löytyy Steen1:sen "Ajatusrikoksia" -kokoelmalta. Single julkaistiin alkuvuodesta 2005.


title: Urho Ruhanen

text: Urho Ruhanen (30. kesäkuuta 1907 Lamposaari – 22. kesäkuuta 2001 Petroskoi) oli suomalaissyntyinen Neuvostoliitossa asunut kriitikko, kääntäjä ja kirjailija.


title: Urho Ruhanen

text: Ruhasen perhe muutti Suomesta Venäjälle vuonna 1913, kun perheen isä sai työtä Nevskaja Dubrovkan sahalta lähellä Pietaria. Ruhanen vietti lapsuutensa Dubrovkan seudulla ja työskenteli koulusta päästyään Dubrovkan sahalla. Vuonna 1922 hän lähti opiskelemaan Petroskoihin ja valmistui opettajaksi Petroskoin opettajaopistosta 1926. Ruhanen jatkoi opintoja Leningradissa Herzenin pedagogisessa instituutissa ja toimi useita vuosia kirjallisuuden opettajana Leningradissa ja Petroskoissa.


title: Urho Ruhanen

text: Ruhanen oli 1932–1937 Rintama-kulttuurilehden toimittajana ja osallistui Karjalan kirjailijaliiton perustamiskokoukseen vuonna 1934. Hän opetti myös Suomen kirjallisuutta ja länsimaista kirjallisuutta Karjalan opettajakorkeakoulussa. Stalinin puhdistusten aikana suomalaiseksi nationalistiksi syytetty Ruhanen erotettiin opettajan virasta 1937 ja hänet vangittiin 1938 Hatsinassa. Hän joutui työleirille ja pääsi palaamaan Karjalaan vasta sodan jälkeen 1947.


title: Urho Ruhanen

text: Ruhanen oli sodan jälkeen yhdessä vaimonsa kanssa opettajana Vieljärvellä, mutta hän joutui terveyssyistä luopumaan opettajan työstä ja ryhtyi kääntäjäksi. Vuosina 1961–1968 Ruhanen oli työssä Progress-kustantamon suomenkielisellä osastolla.


title: Nokia 5320 XpressMusic

text: Nokia 5320 XpressMusic on Nokian vuonna 2008 julkaisema matkapuhelin. Puhelin käyttää Nokia BL-5B akkua. Nokia 5320 sisältää erilliset N-Gage-pelinäppäimet. Puhelimessa on myös musiikkinäppäimet sivussa sekä kameranäppäin, ja 2.0 megapikselin kamera. Puhelimesta löytyy oma näppäin, jolla pystyy avaamaan valitun sovelluksen tai Say and Play-toiminnon.


title: Khrysippos (mytologia)

text: Khrysippos oli kreikkalaisessa mytologiassa peloponnesoslainen prinssi ja avioton Pelopsin poika, jonka tämä sai nymfi Danaiin tai Aksiokhen kanssa. Hänen lapsuudessan hänet sieppasi Laios, joka ihastui kauniiseen nuorukaiseen Nemean kisojen aikana opettaessaan tälle valjakonajoa. Sieppauksesta syntyi sota kaupunkien välille, jonka tuloksena Pelopsin onnistui hakea poikansa takaisin.


title: Khrysippos (mytologia)

text: Toisen variaation mukaan Laios sieppasi tämän vaunuihinsa mukaansa Thebaan, jossa Khrysippos surmasi itsensä häpeästä. Hyginus väittää virheellisesti sieppaajan olleen Theseus.


title: Khrysippos (mytologia)

text: Khrysippoksen tappoivat tämän velipuolet Atreus ja Thyestes äitinsä Hippodameian pyynnöstä, joka pelkäsi Khrysippoksen olevan kilpailija poikiensa vallanperimykselle.


title: Pali-Maija

text: Maria Uppgård eli Maria Johansdotter Berg, kirjailijanimi "Pali-Maija", "Pali-Maj" tai "Pali-Maja" (10. joulukuuta 1784 Pirttikylä – 11. lokakuuta 1867 Rangsby, Närpiö) oli Pohjanmaalla elänyt ruotsinkielinen kansanrunoilija.


title: Pali-Maija

text: Pali-Maija toimi 18-vuotiaasta saakka kiertävän kyläkoulun opettajana ja hän hankki myös lisätuloja kirjoittamalla runoja muun muassa häätilaisuuksia varten. Pali-Maijan runot ja laulut saivat usein vaikutteita Raamatusta ja virsikirjasta. Pali-Maijan elinaikana hänen runojaan julkaistiin painettuina vain muutamia.


title: Ulamin spiraali

text: Ulamin spiraali (toisinaan "alkulukuspiraali") on matemaattinen kuvio, jonka löysi puolalaismatemaatikko Stanisław Marcin Ulam vuonna 1963. Ulamin spiraali kiertyy neliön ympärille alkulukujen muodostaessa vinoviivoja ja niiden taipumuksesta pakkautua tietyille viivoille. Tarpeeksi kaukana keskustasta myös vaaka- ja pystyviivat ovat näkyvissä. Ulamin spiraalista on tehty erilaisia variaatioita, kuten Sacksin spiraali.


title: Ulamin spiraali

text: Spiraalin keskustassa on luku 1, jonka ympärille positiiviset luonnolliset luvut kiertyvät järjestyksessä:


title: Ulamin spiraali

text: Kun spiraalin alkuluvut jätetään paikalleen ja poistetaan muut luvut, huomataan että alkuluvut muodostavat vinoja suoria:


title: Ulamin spiraali

text: Alkuluvut ovat numeroa 2 lukuun ottamatta parittomia, joten alkulukujen muodostamat suorat eivät ole yllätys, vuorottelevathan jaolliset ja jaottomat luvut Ulamin spiraalissa. Yllättävää sen sijaan on alkulukujen taipumus pakkautua joillekin suorille enemmän kuin toisille.


title: Ulamin spiraali

text: On huomattu, että alkuluvut muodostavat vinoviivoja silloinkin, kun keskustassa oleva luku ei ole 1. Tämä viittaa siihen, että kokonaislukujen vakioita "a" ja "b" on suuri määrä. Yhtälö


title: Ulamin spiraali

text: antaakin odottamattoman paljon alkulukuja sitä mukaa, kun "n" kasvaa.


title: Ulamin spiraali

text: Insinööri Robert Sacks teki Ulamin spiraalista variaation, joka eroaa Ulamin spiraalista kolmella tapaa:


title: Ulamin spiraali

text:
Mikäli spiraalia jatkaa pidemmälle (esimerkiksi kymmeniin tuhansiin) ja merkitsee alkuluvut muita lukuja tummemmalla, kaukaa katsottua huomaa, että alkuluvuilla on taipumus kasautua muodostaen kaaret, joiden päät jatkavat spiraalin ulkopuolelle ylä- ja alavasemmalle, kuten viereisessä kuvassa. Esimerkiksi yksi näistä kaarista sisältää alkuluvut polynomista
"x + n + 41", Leonhard Eulerin kehittämä kuuluisa, alkulukurikas polynomi.


title: Ulamin spiraali

text: Seitsemän vuotta ennen Ulamin löytöä, brittiläinen kirjailija Arthur C. Clarke hahmotteli alkulukuihin perustuvan kuvion romaanissaan "Kadonnut menneisyys" ("The City and the Stars", 1956). Tämä kuvio tuli myöhemmin kantamaan nimeä "Ulamin spiraali", sillä Clarke itse ei koskaan kokeillut ajatustaan käytännössä.


title: Terroristi (kappale)

text: "Terroristi" on rap-artisti Seppo Lampelan "Steen1" -nimellä julkaisema single, jolla vierailee Asa. Se julkaistiin vuonna 2006 ja se löytyy Lampelan toiselta studioalbumilta "Varasta pomolta". Single oli yhden viikon Suomen virallisella singlelistalla, jolla se nousi sijalle 18.


title: Pavel Gurkin

text: Pavel Viktorovitš Gurkin (, s. 12. heinäkuuta 1966 Moskova) on venäläinen haulikkoampuja.


title: Pavel Gurkin

text: Guorkin on saavuttanut MM-kilpailuissa yhteensä yhden kullan ja kaksi pronssia Kairosta 2001 ja Zagrebista 2006. Olympialaisissa Pekingissä 2008 hän sijoittui 11. miesten trapissa tuloksella 116.


title: XJACK

text: XJACK on kannettavien tietokoneiden PCMCIA-korteissa käytetty 3Comin Megahertz-tytäryhtiön kehittämä standardi. Sitä käytetään tyypin 2 PC-korteissa. Kun liitintä tai antennia ei käytetä, se painautuu takaisin PCMCIA-korttiin.


title: XJACK

text: XJACK-liitäntää käytettiin alun perin modeemeissa ja verkkokorteissa standardin RJ11- tai RJ45-kaapelin liittämisessä PC-korttiin. Ne eivät vaadi erikseen liitettävää dongelia, joka voisi kadota tai rikkoontua, eikä niitä tarvitse irrottaa tietokoneesta sen kuljetuksen ajaksi. Wi-fi PC-kortit langattoman verkon käyttöä varten sisältävät ulkoisen osion, jossa sijaitsee signaalia parantava antenni, mutta tämä osa voi rikkoontua tietokonetta kuljettaessa.


title: Marssi (kappale)

text: "Marssi" on rap-artisti Seppo Lampelan "Steen1" -nimellä alkuvuonna 2007 julkaistu single, jolla vierailevat Iso H & Redrama. Single julkaistiin SKP:n ehdokkaana olleen Steen1:n eduskuntavaalikampanjan yhteydessä. "Marssi" on Steen1:n kolmas singlejulkaisu ja se löytyy hänen "Ajatusrikoksia" -kokoelmaltaan. Redrama räppää kappaleella tapansa mukaan englanniksi.


title: Jaakko Voipio

text: Jaakko Eenok Voipio (3. tammikuuta 1923 Iisalmi – 18. huhtikuuta 2008 Helsinki) oli suomalainen lakimies ja Kauppakorkeakoulun julkisoikeuden professori. Hän oli yksi Suomen johtavia vero-oikeuden asiantuntijoita.


title: Jaakko Voipio

text: Jaakko Voipion vanhemmat olivat hovioikeudenneuvos Lauri Voipio, ent. Åkerman (1879–1927) ja tämän 2. puoliso filosofian maisteri Elna Lovisa Teittinen (1886–1960). Voipio kävi Helsingin Normaalilyseota ja pääsi ylioppilaaksi 1941. Hän suoritti asevelvollisuutensa talvisodan aikana 17-vuotiaana vapaaehtoisena. Jatkosodan alkuvaiheissa Voipio oli rajalla Imatran seudulla. Hän kävi sitten reserviupseerikoulun Niinisalossa ja saapui marraskuussa 1941 vänrikkinä Maaselän rintamalle. Voipio osallistui vuoden 1942 alkupuolella Krivin taisteluihin JR 5:n I pataljoonan riveissä, oli keväällä jonkin aikaa Kuopion koulutuskeskuksessa ja siirtyi sitten asemasodan vuosiksi Syvärin voimalaitoksen rintamalle JR 2:n I pataljoonaan. Kesällä 1944 luutnantiksi ylennetty Voipio osallistui vetäytymisvaiheen taisteluihin Aunuksessa. Voipio haavoittui vaikeasti Rajakonnun–Manssilan tienoilla 1. heinäkuuta 1944 ja hänen vasen jalkansa jouduttiin amputoimaan reidestä. Voipio joutui olemaan sotasairaaloissa syystalveen 1944 saakka mutta hän pääsi kuitenkin marraskuussa 1944 jatkamaan jatkosodan aikana aloittamiaan oikeustieteen opintoja Helsingin yliopistossa.


title: Jaakko Voipio

text: Voipio suoritti ylemmän oikeustutkinnon 1948, sai varatuomarin arvon 1951 ja valmistui lakitieteen kandidaatiksi ja lisensiaatiksi 1954. Opiskeluaikanaan hän oli toiminut ylioppilaskunnassa sekä ylioppilaiden kristillisessä yhdistyksessä ja hän oli myös Karjalaisen osakunnan kuraattorina 1955. Voipio toimi valmistuttuaan asianajajana, eri yritysten veroasiantuntijana sekä korkeimmassa hallinto-oikeudessa notaarina 1954–1955, nuorempana hallintosihteerinä 1955–1958, ylimääräisenä hallintoneuvoksena 1969 ja hallintoneuvoksena 1971–1972. Hän väitteli oikeustieteen tohtoriksi 1968 ja oli Yhteiskunnallisen korkeakoulun ja myöhemmin Tampereen yliopiston kunnallisoikeuden yliopettajana 1958-1962, vero-oikeuden lehtorina 1962-1970 ja julkisoikeuden apulaisprofessorina 1970. Voipio toimi vuodesta 1972 Kauppakorkeakoulun julkisoikeuden professorina ja hän oli Helsingin yliopiston finanssioikeuden dosenttina vuodesta 1969.


title: Jaakko Voipio

text: Voipio jäi eläkkeelle 1986 mutta vielä eläkevuosinaan hän osallistui uuden kirkkolain valmisteluun sekä kirjoitti myös kaksi muistelmateosta sotavuosista ja opiskeluajoistaan Helsingin yliopistossa.


title: Jaakko Voipio

text: Jaakko Voipio oli naimisissa vuodesta 1956 humanististen tieteiden kandidaatti Elli Kaarina Nevalaisen kanssa.


title: Mnesarkhos Ateenalainen

text: Mnesarkhos (; n. 160–85 eaa.) oli antiikin kreikkalainen stoalaiseen koulukuntaan kuulunut filosofi. Hän oli kotoisin Ateenasta.


title: Mnesarkhos Ateenalainen

text: Mnesarkhos oli Diogenes Babylonialaisen ja Antripatros Tarsoslaisen oppilas. Cicero mainitsee hänet yhtenä stoalaisen koulun johtajista () Ateenassa yhdessä Dardanoksen kanssa aikana, jolloin Antiokhos Askalonlainen oli luopumassa skeptisismistä (eli noin vuonna 95 eaa.). Antiokhos oli Mnesarkhoksen oppilas jonkin aikaa, ja tämä on saattanut opettaa myös Filon Larissalaista. Panaitioksen kuoltua (109 eaa.) Ateenan stoalainen koulu vaikuttaa hajaantuneen, ja niin Mnesarkhos oli todennäköisesti yksi useista johtavista stoalaisista tuona aikana.


title: Mnesarkhos Ateenalainen

text: Cicero mainitsee Mnesarkhoksen usein ja vaikuttaa tunteneen joitakin tämän teoksia. Hän lainaa muun muassa tämän puhujia koskevia mielipiteitä teoksessaan "Puhujasta", vaikka ei itse yhdykään tämän mielipiteisiin:


title: Mnesarkhos Ateenalainen

text: Mnesarkhoksen oletetaan olleen kuollut jo silloin, kun Cicero opiskeli filosofiaa Ateenassa vuonna 79 eaa.


title: Askelkyykky

text: Askelkyykky on lihaskuntoharjoite, joka rasittaa nelipäistä reisilihasta, pakaralihaksia sekä takaraajan lihaksia (puolijänteinen lihas, puolikalvoinen lihas ja kaksipäinen reisilihas). Riippuu kyykyn pituudesta, vaikuttaako se enemmän nelipäiseen reisilihakseen vai pakaralihaksiin.


title: Askelkyykky

text: Askelkyykky suoritetaan seisoen jalat hartialeveydellä. Ensin astutaan askel eteen- tai taaksepäin ja kyykistytään. Sitten jalka vedetään takaisin ja suoritetaan sama liike toisella jalalla. Polven kuuluu olla 90 asteen kulmassa suoraan varpaiden yläpuolella (liian lyhyt askel aiheuttaa ylimääräistä painetta polvelle). Takajalan polvi taipuu lähes maahan asti. Liikkeeseen saadaan tehoa ja vaihtelua yllä mainitulla kyykyn pituuden vaihtelulla sekä käyttämällä painoja vastuksena. Liike voidaan myös tehdä käyttäen apuna penkkiä tai vinopenkkiä. Askelkyykky kävellen tehdään siten, että suoritetaan askelkyykky joka askeleella. Askelkyykky paikallaan voidaan tehdä joko vuorojaloin tai keskittyä yhteen jalkaan kerrallaan.


title: Askelkyykky

text: Vaikka askelkyykyn voi tehdä pelkällä ruumiinpainolla, useimmiten kehittyneemmät voimaharjoittelijat tekevät sen käsipainot käsissä tai levytanko hartioilla. Yleensä jos painoa on paljon, käytetään levytankoa, jota on helpompi kantaa kuin käsipainoja, jotka vaativat myös vahvoja käsiä.


title: James Toney

text:
James Toney (s 24. elokuuta 1968 Ann Arbor Michigan ) on yhdysvaltalainen ammattinyrkkeilijä ja lajin maailmanmestari neljässä painoluokassa. Keskisarjan, Ylemmän keskisarjan, kevyen raskaansarjan ja IBA liiton raskaansarjan maailmanmestaruuksien lisäksi, hän voitti vuonna 2005 raskaansarjan WBA-liiton mestaruuden, mutta menetti sen jäätyään kiinni doping-testissä.
Toney on tällä hetkellä arvostettujen IBA sekä IBU liittojen raskaansarjan maailman mestari.


title: James Toney

text: Toney on myös otellut vapaaotteluita.


title: James Toney

text: Toney debytoi keskisarjassa lokakuun 26 päivänä vuonna 1988 voittaen tuntemattoman Stephen Leen toisessa erässä teknisellä tyrmäyksellä. Toney kohosi keskisarjan mestariksi vuonna 1991 nousten voittoon 11. erässä tyrmäämällä kivikovan Michael Nunnin oltuaan sitä ennen tappiolla tuomarien pistekorteissa.


title: James Toney

text: Toney puolusti mestaruuttaan Iran Barkleyta vastaan.


title: James Toney

text: Toneyn ura lähti laskuun vuonna 1994 kun nuori nouseva kyky, Roy Jones Jr kukisti hänet täysin tuomariäänin. Toney masentui tappiosta pahoin ja nyrkkeilyura joutui pahasti tuuliajolle.


title: James Toney

text: Toney löysi paikkansa kevyestä raskaastasarjasta ja takoi lähellä huippua olevia miehiä kumoon. Vuonna 2003 Toney nujersi alemman raskassarjan mestarin, Vassiliy Jirovin pistein.


title: James Toney

text: Samana vuonna Toney nousi menestyksekkäästi raskaaseensarjaan nujertaen debyyttiottelussaan entisen mestari Evander Holyfieldin keskeytyskuntoon yhdeksässä erässä. Kahta vuotta myöhemmin Toney pääsi WBA-liiton titteliotteluun mestari John Ruizia vastaan ja voitti tämän pistein täysien erien jälkeen. Ruiz kävi hakemassa vauhtia kanveesista 7. erän aikana ja ilmoitti lopettavansa nyrkkeilyn. Myöhemmin ottelun tulos muutettiin tuloksettomaksi Toneyn kärähdettyä dopingtestissä. Ruiz myös haastoi Toneyn oikeuteen ja vaati tältä 10 miljoonan dollarin korvauksia.


title: James Toney

text: Vuonna 2006 Toney otteli tuloksettoman entistä mestaria Hasim Rahmania vastaan. Toney kohtasi tämän jälkeen kahdesti väkivahvan Samuel Peterin häviten molemmat kamppailut täysien erien jälkeen.


title: James Toney

text: Vuonna 2008 Toney kohtasi Rahmanin uudelleen. Miesten välinen koitos päättyi lääkärin keskeytykseen 4 erässä.


title: James Toney

text: Toney tapasi Ultimate Fighting Championshipin presidentin Dana Whiten tammikuussa 2010 ja he tekivät useita otteluja käsittävän sopimuksen maaliskuussa 2010. Toneyn ensimmäinen ottelu oli 28. elokuuta Bostonissa, jolloin hän kohtasi viisinkertaisen UFC-mestari Randy Couturen. Couture voitti ottelun kuristuksella ensimmäisessä erässä.


title: Dippi (lihaskuntoharjoite)

text: Dippi () on voimaharjoittelussa käytetty lihaskuntoharjoite. Normaalit dipit kehittävät kolmipäistä olkalihasta, rintalihaksia, kolmipäistä hartialihasta ja selkälihaksia.


title: Dippi (lihaskuntoharjoite)

text: Liikkeessä suorittaja on kädet suorina joko dippitelineessä tai renkailla, sitten laskee vartaloa ja koukistaa kädet 90 asteen kulmaan ja punnertaa itsensä takaisin aloitusasentoon.


title: Dippi (lihaskuntoharjoite)

text: Renkailla suoritettu dippipunnerrus on rankempi kuin telineessä suoritettu. Renkailla tehtäessä kädet karkaavat helposti sivuille tai koko keho voi alkaa helposti täristä. Siksi kannattaa harjoitella ensin vain yläasennossa oloa. Kun tämä sujuu niin voi kokeilla laskeutua.


title: Dippi (lihaskuntoharjoite)

text: Normaalisti dipit tehdään dippitelineessä, jolloin vastuksena on koko oma paino. Kuitenkin dipin tehoa voi lisätä laittamalla dippivyön, jonka sisään voi laittaa painoja. Liikkeen voi tehdä ilman dippitelinettä kahdella penkillä niin, että kädet ovat suoraan olkapäiden alapuolella ja jalat ovat vastakkaisella penkillä. Tämä liike vaikuttaa ylävartalon lihaksiin yhtä tehokkaasti kuin normaalikin liike.


title: Mnesarkhos

text: Mnesarkhos voi viitata seuraaviin henkilöihin:


title: Käsiseisontapunnerrus

text: Käsiseisontapunnerrus on lihaskuntoharjoite, jota tehtäessä seisotaan käsillä ilman tukea tai otetaan jaloilla tukea seinästä. Ilman tukea liikkeet ovat raskaampia ja vaativat enemmän tasapainoa.


title: Käsiseisontapunnerrus

text: Käsiseisontapunnerrus vaikuttaa kolmipäiseen olkalihakseen, jolloin vastuksena on 100 % omasta painosta eikä keskimääräistä 60 %. Liike vaikuttaa myös rintalihaksiin, olkalihaksiin ja epälihakseen. Ilman tukea tehtyinä liike vaikuttaa myös käsi- ja keskivartalon lihaksiin, koska niitä käytetään tasapainon pitämiseen, se myös vaikuttaa kyynärvarren lihaksiin.


title: Käsiseisontapunnerrus

text: Liikkeen vaikeuden takia on järkevää aloittaa liikkeen harjoittelu pelkästään käsilläseisonnan opettelemisella.


title: Käsiseisontapunnerrus

text: Liikkeen vaikutusta voi voimistaa tekemällä liikkeen sillä tavalla, että laittaa kädet joillekin esineille (esimerkiksi tuoleille) niin, että pään saa kämmeniä alemmaksi. Liikettä voi myös voimistaa käyttämällä joitain keskivartaloon tai jalkoihin lisättäviä painoja.


title: Diodotos (filosofi)

text: Diodotos (, ) (k. 59 eaa.) oli kreikkalais-roomalainen stoalaiseen koulukuntaan kuulunut filosofi. Hän oli Ciceron ystävä ja opettaja.


title: Diodotos (filosofi)

text: Diodotos eli suurimman osan elämästään Ciceron talossa Roomassa, opettaen tälle stoalaista filosofiaa ja erityisesti logiikkaa. Vaikka Cicero ei koskaan omaksunutkaan stoalaisuutta täysin, hän puhui aina Diodotoksesta kiintymystä osoittaen, ja piti tätä samanveroisena muiden tuon ajan filosofien, kuten Filon Larissalainen, Antiokhos Askalonlainen ja Poseidonios, kanssa.


title: Diodotos (filosofi)

text: Vanhuudessa Diodotoksesta tuli sokea, mutta hän jatkoi silti opettamista, ja Ciceron mukaan omistautui filosofialle jopa aikaisempaa sinnikkäämmin. Cicero kertoo hänen myös soittaneen lyyraa pythagoralaisten tavoin, ja hänelle luetun kirjoja sekä päivin että öin. Näin hän ei tarvinnut silmiä tehdäkseen työtään. Ciceron mukaan Diodotos piti sokeuduttuaan luentoja jopa geometriasta, antaen oppilailleen sanalliset ohjeet siitä, mistä heidän piirtämiensä suorien tuli alkaa ja mihin niiden tuli loppua.


title: Diodotos (filosofi)

text: Diodotos kuoli Ciceron talossa vuonna 59 eaa. ja jätti koko omaisuutensa ystävälleen.


title: Outlaw Recordz

text: Outlaw Recordz on levy-yhtiö, jonka perustivat Outlawz rap-yhtye ja Gary Tyler.


title: Outlaw Recordz

text: Death Rowsta lähdön jälkeen E.D.I., K.Kastro, Napoleon ja Young Noble perustivat oman levy-yhtiön Gary Tylerin kanssa. He tekivät Bayside Entertainmentin kanssa jakosopimuksen vuonna 1999. 7. marraskuuta 2000 Outlaw Records julkaisi ensimmäisen albumin, Outlawzin Ride Wit Us or Collide Wit Us LP:n, joka nousi sijalle 95 Billboard top-200 listalla.


title: Muszamil

text: Kamil Beale (s. 1980) on yhdysvaltalainen rap-artisti. Hänen tunnetaan paremmin taiteilijanimellään "Muszamil".


title: Muszamil

text: Hän teki ensiesiintymisensä Tha Outlawzin albumilla "Ride Wit Us or Collide Wit Us" kappaleissa "Hang On", "Good Bye" ja "Maintain". Vuonna 2002 hän julkaisi debyyttialbuminsa "Hell Razed Us" Outlaw Recordzin alaisena.


title: Swift-roottori

text: Swift-roottori on vaaka-akselinen tuuliturbiini (), jonka on kehittänyt skotlantilainen "Renewable Devices Swift Turbines Ltd." -yhtiö vuonna 2004. Roottori on kehitetty pienvoimaloihin, ja se voidaan asentaa myös rakennuksen katolle.


title: Swift-roottori

text: Roottorin ääni ja värähtely on pyritty saamaan minimiinsä, jotta asennus kiinni rakennuksiin ei aiheuttaisi ongelmia. Ruiskuvalutekniikalla toteutetun roottorin rakenne on poikkeuksellinen: viiden erikoismuotoillun siipilavan kärjet yhdistää pyöreä kehälapa. Ratkaisu vähentää lapojen kärjissä syntyviä pyörteitä ja vähentää näin resonansseja ja melua. Samaten resonansseja vähentää laparakenteen parantunut jäykkyys. Voimansiirto on suoravälitteinen ilman vaihteistoa, mikä vähentää syntyvää ääntä. Roottorin aiheuttama melu on alle 35 dB kaikilla tuulennopeuksilla.


title: Swift-roottori

text: Swift-turbiineja valmistetaan vain yhdessä koossa, kehäsiiven läpimitaltaan noin 2,2 metristä mallia. Roottorista saatava teho on 14 m/s tuulella 1,5 kW.


title: Hell Razed Us

text: Hell Razed Us on Muszamilin esikoisalbumi, joka julkaistiin 2. heinäkuuta 2002. Hänet tunnettiin silloin nimellä "Hellraza".


title: Nikolaj Mexmontan

text: Nikolaj Mexmontan (16. kesäkuuta 1860 Strelna, Venäjän keisarikunta – 15. marraskuuta 1932 Helsinki) oli suomalainen kenraalimajuri, joka toimi ylitarkastusosaston päällikkönä Suomen sisällissodan aikana. Hän oli Suomen kaartin viimeinen komentaja vuosina 1903–1905.


title: Nikolaj Mexmontan

text: Nikolaj Mexmontanin isä oli jalkaväenkenraali Fridolf Maexmontan. Mexmontan oli aktivisti ja hän laati suunnitelman tulevaa Suomen itsenäistymiseen tähtäävää kansannousua varten Tukholmassa vuonna 1917. Hän oli yhteydessä Saksaan, jonka mukaantuloa Mexmontan piti välttämättömänä, sillä Suomessa oli venäläisiä joukkoja. Mexmontan olisi itse mielellään siirtynyt kansannousuarmeijan päälliköksi, mutta Mannerheimia tukenut Hannes Ignatius vapautti Mexmontanin lopuista suunnittelutöistä. Hänen tilalleen tuli Vilhelm Aleksander Thesleff.


title: Nikolaj Mexmontan

text: Suomen sisällissota puhkesi tammikuussa 1918. Kun Mexmontan palasi Ruotsista hänelle annettiin tehtäväksi toimia joukkojen tarkastuksesta vastaavan ylitarkastusosaston päällikkönä valkoisten päämajassa. Hänet ylennettiin kenraalimajuriksi 18. helmikuuta 1918. Hän toimi ylitarkastusosaston päällikkönä kunnes sota päättyi jääden eläkkeelle 30. toukokuuta 1918. Hän oli ensimmäinen itsenäistymisen jälkeen kenraalikuntaan ylennetty upseeri Suomen armeijassa.


title: Nikolaj Mexmontan

text: Nikolaj Mexmontan oli naimisissa kenraali Georg Edvard Ramsayn tyttären Johanna Eleonooran kanssa. Ramsay oli myös Suomen kaartin komentajia.


title: Reparation Is Due

text: Deparation Is Due on rap-artisti Muszamilin toinen studioalbumi, joka julkaistiin 19. syyskuuta 2006.


title: Blood Brothers

text: Blood Brothers on Tha Outlawzin jäsenten K.Kastron ja E.D.I. Meanin albumi.


title: Niskanen

text: Niskanen on muun muassa seuraavien henkilöiden sukunimi:


title: Deksippos (historioitsija)

text: Deksippos (, , s. noin 210) oli kreikkalais-roomalainen historioitsija ja hallintomies. Hän kuului keryksien sukuun ja toimi vuonna 262 Panathenaia-kisojen tuomarina. Deksippos karkotti Ateenaan vuonna 267 hyökänneet herulit. Hän myös kirjoitti 12 kirjaa sisältävän historiateoksen "Khronikan" ja diadokkien historiaa käsittelevän teoksen "Ta meta Aleksandronin" sekä skyyteistä kertovan "Skythikan". Näistä on tosin jäljellä vain muutamia fragmentteja.


title: Video: Mindcrime

text: Video: Mindcrime on Queensrÿche-yhtyeen VHS-videotallenne vuodelta 1989. Se sisältää musiikkivideoita yhtyeen edellisenä vuonna ilmestyneeltä "" -konseptialbumilta. EMI julkaisi videon uudelleen DVD:llä osana "Operation: Mindcrime" -erikoispainosta vuonna 2006. DVD:lle on lisätty albumin making of -dokumentti ja televisiomainos.


title: Video: Mindcrime

text: RIAA palkitsi yhtyeen platinalevyllä videon ylitettyä 100 000 kappaleen myynnin marraskuussa 1989.


title: Building Empires

text: Building Empires on Queensrÿche-yhtyeen VHS-videotallenne vuodelta 1992. Se sisältää haastatteluja, musiikkivideoita ja livemateriaalia yhtyeen samannimiseltä kiertueelta. EMI julkaisi videon uudelleen DVD:llä vuonna 2002. VHS- ja DVD-versiot ovat sisällöltään identtisiä.


title: Building Empires

text: RIAA palkitsi yhtyeen kultalevyllä videon ylitettyä 50 000 kappaleen myynnin huhtikuussa 1993.


title: Building Empires

text: Queensrÿche / The WarningRage for Order /


title: Building Empires

text: Empire


title: Building Empires

text: Live


title: Luulajan rautatieasema

text: Luulajan rautatieasema (, ) on rautatieasema Luulajan kunnassa Ruotsissa. Se on Malmbanan-rautatien eteläinen pääteasema. Nykyisin Luulajan rautatieaseman merkittävin käyttäjä on kaivosyhtiö LKAB:n junaliikenteestä vastaava tytäryhtiö MTAB.


title: Luulajan rautatieasema

text: Malmbanan-rautatien rakentaminen aloitettiin Luulajasta vuonna 1884, ja rataosuus Luulaja–Boden valmistui 1886. Punatiilisen asemarakennuksen tiilet kuljetettiin laivalla Englannista Luulajaan, ja rakennus valmistui joulukuussa 1888. Ensimmäinen malmijuna Jällivaarasta Luulajan satamaan kulki 12. maaliskuuta 1888.


title: Luulajan rautatieasema

text: Luulajan liikennepaikka jakaantuu kolmeen pääosaan, joista pohjoisimpana on kaupungin keskustan tuntumassa sijaitseva henkilöliikenteen asema eli Luulajan keskusrautatieasema (, lyh. Le). Välittömästi sen eteläpuolella sijaitsee tavararatapiha. Eteläisimmän osan muodostaa Luulajan malmiratapiha (, lyh. Lemb), joka päättyy yksiraiteiseen paluusilmukkaan Sandskäriin.


title: Luulajan rautatieasema

text: Sandskärin paluusilmukassa sijaitsee malmijunien purkupaikka rakennuksineen. Malmivaunut tyhjennetään vaunujen pohjaluukuista junan kulkiessa hitaasti purkupaikalla sijaitsevan hallin lävitse, ja juna voi kuljettajanvaihdon jälkeen jatkaa matkaansa takaisin pohjoiseen. Vetureita ei tarvitse irrottaa vaunusta kuorman purkamisen ajaksi.


title: Against All Oddz

text: Against All Odds on Outlawzin jäsenten E.D.I. Meanin ja Young Noblen albumi vuodelta 2006.


title: Real Talk Entertainment

text: Real Talk Entertainment on yhdysvaltalainen levy-yhtiö.


title: Krzysztof Piesiewicz

text: Krzysztof Marek Piesiewicz (s. 25. lokakuuta 1945 Varsova) on puolalainen elokuvakäsikirjoittaja, lakimies ja poliitikko. Hän valmistui Varsovan yliopistosta ja tuli juristinurallaan tunnetuksi muun muassa Jerzy Popiełuszkon tapauksen käsittelystä. Hän toimi aktiivisesti kommunismistista hallitusta vastaan ja mm. poliittisista syistä vangittujen puolesta.


title: Krzysztof Piesiewicz

text: Piesiewicz käsikirjoitti useita Krzysztof Kieślowskin elokuvia. Hän oli tuomariston jäsenenä Cannesin elokuvajuhlilla 1996. Hän oli ehdolla Oscar-palkinnon saajaksi yhteistyöstään Kieślowskin kanssa elokuvassa "" (1994). Hän on Yhdysvaltain elokuva-akatemian jäsen.


title: Krzysztof Piesiewicz

text: Kommunismin romahtamisen jälkeen Piesiewicz on istunut Puolan senaatin jäsenenä.


title: Juan Ramón Cabrero

text: Juan Ramón Cabrero Obrer eli Juanra (s. 24. huhtikuuta 1980 Valencia, Espanja) on espanjalainen jalkapalloilija. Hän edustaa tällä hetkellä Espanjan pääsarjassa pelaavaa Hérculesia ja on pelipaikaltaan laitapuolustaja.


title: Jerzy Popiełuszko

text: Jerzy Popiełuszko (14. syyskuuta 1947 – 19. lokakuuta 1984) oli katolisen kirkon puolalainen pappi. Popiełuszko pääsi seminaariin vuonna 1965 ja sai pappisvihkimyksensä 28. toukokuuta 1972. 1980-luvulla hän toimi kommunismia vastaan Solidaarisuus-liikkeen jäsenenä. Hän joutui aktivisminsa johdosta kidutetuksi ja murhatuksi, mikä herätti Puolassa laajaa vihamielisyyttä hallitusta kohtaan. Murha tapahtui Włocławekin lähellä, Veikselin padolla. Syyllisiä tuomittiin, mutta vieläkään ei tarkoin tiedetä, mitkä tahot olivat murhan toimeksiantajia.


title: Caelius

text: Caelius (, ), alkuperäiseltä nimeltään "mons Querquetulanus" () on kaakkoisin Rooman seitsemästä kukkulasta. Se jakautui iso- ja pikku-Caeliukseen ("Caelius maior" ja "Caelius minor") ja siellä sijaitsi monia roomalaiselle uskonnolle vieraita temppeleitä ja lehtoja. Nykyisen nimensä se sai etruskipäällikkö Caelia Vibennalta, joka auttoi Rooman kuningas Servius Tulliusta taistelussa Tarquiniuksia vastaan. Myöhemmin keisariajalla siellä sijaitsi muun muassa temppeli, joka oli omistettu keisari Claudiukselle, Neron rakennuttama kauppahalli sekä useita gladiaattorikasarmeja.


title: Caelius

text: Kukkulalla käytiin verinen taistelu keisari Aurelianuksen aikana vuonna 271 Rooman rahapajan kapinallisten ja kaupunkikohorttien sotilaiden välillä. Joidenkin lähteiden mukaan taistelussa kuoli noin 7 000 ihmistä, mutta kapina saatiin taltutettua.


title: Hämeenlinnan Suunnistajat

text: Hämeenlinnan Suunnistajat r.y. (HlS) on vuonna 1954 perustettu hämeenlinnalainen suunnistusseura. Seuralla on noin 250 jäsentä.


title: Prešovin yliopisto

text: Prešovin yliopisto on yliopisto Slovakiassa Prešovin kaupungissa. Yliopistossa toimii kahdeksan eri tiedekuntaa.


title: Nicky Katt

text: Nicholas ”Nicky” Katt (s. 11. toukokuuta 1970 Etelä-Dakota, Yhdysvallat) on yhdysvaltalainen näyttelijä. Hänet tunnetaan muun muassa televisiosarjoista "Käytäväpeliä", jossa hän esitti Harry Senatea, "Oikeuden puolesta", "Frendit", "Monk" ja "Kova laki". Hän on esiintynyt myös elokuvissa kuten "Batman & Robin" (1997), "Boiler Room" (2000), "Full Frontal" (2002), "Insomnia" (2002), "School of Rock" (2003), "Afrikan salaisuudet" (2003), "Sin City" (2005) ja "" (2007).


title: Nicky Katt

text: Nicky Kattin isä on näyttelijä William Katt.


title: Hls

text: Lyhenne hls voi tarkoittaa:


title: Hevoskuiskaaja

text: Hevoskuiskaaja voi tarkoittaa seuraavia:


title: Luettelo vuoden 1999 miehittämättömistä avaruuslennoista

text: Tämä on luettelo vuoden 1999 miehittämättömistä avaruuslennoista. Vuonna 1999 tehtiin 66 onnistunutta miehittämättömän avaruusaluksen laukaisua. Niiden kuljettamien satelliittien määrä oli tätä lukua merkittävästi suurempi. Kuusi satelliittien laukaisua epäonnistui. Miehitettyjä lentoja tehtiin vain kolme.


title: Stanisław Dziwisz

text: Stanisław Dziwisz (s. 27. huhtikuuta 1939) on katolisen kirkon 23. kesäkuuta 1963 vihitty puolalainen pappi. Piispaksi hänet vihittiin 19. maaliskuuta 1998. Hän seurasi vuonna 2005 Franciszek Macharskia Krakovan arkkihiippakunnan arkkipiispana, ja hänestä tehtiin kardinaali 24. maaliskuuta 2006.


title: A-Lex

text: A-Lex on Sepulturan yhdestoista studioalbumi, joka julkaistiin 23. tammikuuta 2009. Albumi on viides, jossa laulaja-kitaristi Max Cavalera ei ole mukana. Se on myös ensimmäinen albumi, jossa on mukana uusi rumpali Jean Dolabella. Dollabella korvasi Sepulturan vuonna 2006 jättäneen Igor Cavaleran.


title: A-Lex

text: Levy on teemalevy, joka perustuu Anthony Burgessin romaaniin "Kellopeliappelsiini" vuodelta 1968. Stanley Kubrick ohjasi romaanista samannimisen elokuvan vuonna 1971.


title: A-Lex

text: Levyn kaikki kappaleet ovat yhtyeen itse säveltämiä ja sanoittamia lukuun ottamatta kappaletta ”Ludwig Van”, jonka pohjana on Ludwig van Beethovenin "Sinfonia nro 9". Lisäksi kappaleen ”Paradox” sävellystyöhön osallistui itse yhtyeen lisäksi myös Lucas Kater.


title: Jackyl

text: Jackyl on yhdysvaltalainen rockia soittava yhtye. Heidän musiikkiaan kuvaillaan hard rockin, heavy metalin ja Southern rockin yhdistelmäksi.


title: Jackyl

text: Yhtye tunnetaan todennäköisesti parhaiten kappaleista "Down On Me", ja "The Lumberjack," jossa kuullaan yhtyeen keulahahmon Jesse James Dupreen moottorisahasoolo. Dupree revittelee sahan moottoria tai käyttää jarrua pysyäkseen rytmissä. Sahaa Dupree käyttää myös lavaesiintymisessään esimerkiksi sahaamalla puisen tuolin ja heittämällä sen palaset yleisön joukkoon


title: Jackyl

text: Vuonna 1992, Jackylin samanniminen debyyttialbumi valmistui Geffen Recordsin alaisuudessa ja se myi lopulta platinaa. Albumilla on myös kappale "She Loves My Cock," joka poistettiin editoidusta versiosta. Kun Kmart kieltäytyi myymästä albumia Georgiassa, järjesti yhtye protestiksi improvisoidun konsertin myymälän edessä. Tapahtumasta kuvatusta videosta tehtiin musiikkivideo kappaleelle "I Stand Alone."


title: Jackyl

text: Vuonna 1994 ilmestyi albumi "Push Comes To Shove".


title: Jackyl

text: Vuonna 1997 ilmestyi albumi Cut The Crap. AC/DCn laulajana tunnettu Brian Johnson lauloi yhdessä Jesse James Dupreen kanssa kappaleen "Locked and Loaded".


title: Jackyl

text: Alle kuukauden syyskuun 11. 2001 tapahtumien jälkeen Jackyl julkaisi "Open Invitation"-albumin, joka sai paljon soittoaikaa. Albumin nimikkokappaleella esiintyy lauseet "I hate you bin Laden" ja "You’ve got an open invitation to kiss our ass." Kappaleessa esiintyy myös George C. Scottin esittämä George S. Patton antamassa puhetta sotilailleen elokuvassa Patton ja Presidentti George W. Bush lukemassa Raamatusta "Herra On Minun Paimeneni".


title: Jackyl

text: Vuonna 2002 Jackyl julkaisi Relentless-albumin, jota tehtiin jälleen yhteistyössä Brian Johnsonin kanssa. Bändi otti osaa myös Rock Never Stops-kiertueeseen. Seuraavana vuonna toinen greatest hits-kokoelma julkaistiin nimellä 20th Century Masters - The Millennium Collection: The Best of Jackyl.


title: Kiusaus

text: Kiusaus voi tarkoittaa ainakin seuraavia:


title: Claudius Aelianus

text: Claudius Aelianus (n. 170 – n. 235) oli Praenestessa syntynyt roomalainen sofisti ja retoriikan opettaja.


title: Claudius Aelianus

text: Aelianuksen elämästä tiedetään hyvin vähän. Ei tiedetä, kuuluiko hän tunnettuun roomalaiseen Claudiuksen patriisisukuun. Hänen aikalaisensa Flavius Philostratuksen mukaan Aelianus oli Pausaniaan oppilas Roomassa ja onnistui hankkimaan itselleen niin hienostuneen kreikankielen taidon, että häntä alettiin kutsua ”hunajakieleksi” (μελίγλωσσος). Huomattavasti myöhemmin (n. 970) Suda-tietosanakirjassa esiintyi väite, jonka mukaan Aelianus olisi toiminut ylipappina keisari Septimus Severuksen alaisuudessa.


title: Claudius Aelianus

text: Muista sofistikoista poiketen Aelianus ei tehnyt laajoja matkoja, vaan vietti elämänsä Latiumissa. Hän eli yli 60-vuotiaaksi ja oli elossa vielä Elagabaluksen kuoleman jälkeen.


title: Claudius Aelianus

text: Aelianuksen teokset, jotka on kirjoitettu klassiseksi kreikaksi, ovat kokoelmia attikalaisesta kirjallisuudesta. Kolme hänen teoksistaan on säilynyt jälkipolville:


title: Adam Stefan Sapieha

text: Adam Stefan Sapieha (14. toukokuuta 1867 – 23. heinäkuuta 1951) oli katolisen kirkon puolalainen pappi. Hän toimi Krakovan hiippakunnan piispana vuodesta 1911 kuolemaansa. Vuonna 1925 hiippakunnasta kuitenkin tuli arkkihiippakunta ja Sapiehasta tämän muutoksen myötä arkkipiispa. Hän oli kardinaali vuodesta 1946.


title: Adam Stefan Sapieha

text: Sapieha oli aatelissuvun jäsen.


title: Kimiko Date-Krumm

text: Kimiko Date-Krumm (o.s. Kimiko Date, ; s. 28. syyskuuta 1970 Kioto) on japanilainen tennispelaaja. Hän on parhaimmillaan ollut WTA-maailmanlistalla neljäs. Kaksinpelissä Date-Krumm on voittanut urallaan kahdeksan WTA-turnausta ja selviytynyt kolme kertaa Grand Slam -turnauksen välieriin. Nelinpelissä hän on voittanut urallaan kuusi WTA-turnausta.


title: Kimiko Date-Krumm

text: Kimiko Date aloitti ammattilaisuransa maaliskuussa 1989. Seuraavan vuoden alussa hän nousi WTA-maailmanlistalla sadan parhaan joukkoon ja selvisi Australian avoimissa 4. kierrokselle. Ensimmäistä kertaa WTA-turnauksen finaaliin hän selvisi vuonna 1991 Los Angelesissa voitettuaan välierissä Gabriela Sabatinin. Finaalissa hän kuitenkin hävisi Monica Selesille erin 6–3 6–1.


title: Kimiko Date-Krumm

text: Ensimmäisen WTA-turnausvoittonsa Date saavutti Tokiossa Japan Open Tennis Championships -turnauksessa huhtikuussa 1992 voitettuaan finaalissa belgialaisen Sabine Appelmansin. Turnausvoittonsa jälkeen hän nousi ensimmäistä kertaa maailmanlistalla 20 parhaan joukkoon. Hän osallistui myös Barcelonan olympialaisiin. Vuonna 1992 Women's Tennis Association valitsi Daten eniten vuoden aikana kehittyneeksi pelaajaksi ().


title: Kimiko Date-Krumm

text: Vuonna 1993 hän voitti samaisen turnauksen kuin edellisenä vuonna. Tällä kertaa finaalissa vastaan asettui Stephanie Rottier. Vuoden aikana hän myös selvisi kaksi kertaa WTA-turnauksen finaaliin Asia Women's Openissa ja Nichiray Ladies Cupissa. Yhdysvaltain avoimissa hän selvisi puolivälieriin saakka.


title: Kimiko Date-Krumm

text: Date aloitti vakuuttavasti kauden 1994 voittamalla Sydneyn ATP-turnauksen finaalissa Mary Joe Fernández erin 6–4, 6–2. Australian avointen puolivälierissä Date voitti maailmanlistan nelosen Conchita Martínezin, mutta välierissä hävisi Steffi Grafille. Huhtikuussa hän voitti kolmannen kerran Japan Open -turnauksen.


title: Kimiko Date-Krumm

text: Vuoden 1995 helmikuussa Date voitti Toray Pan Pacific Open -turnauksen. Turnauksen finaalissa hän voitti Lindsay Davenportin erin 6–1, 6–2. Lisäksi hän selvisi kolme kertaa vuoden aikana WTA-turnauksen finaaliin ilman menestystä. Date pääsi Ranskan avoimissa välieriin häviten Arantxa Sánchez Vicariolle ja Wimbledonissa puolivälieriin Jana Novotnálle. 13. marraskuuta hän saavutti maailmanlistan neljännen sijan.


title: Kimiko Date-Krumm

text: Vuonna 1996 Date voitti Japan Open -turnauksen sekä kaksin- että nelinpelin. Wimbledonissa hän pääsi välieriin saakka, mutta hävisi Steffi Grafille. Elokuussa hän voitti San Diegon turnauksen. Atlantan olympialaisissa hän selvisi puolivälieriin.


title: Kimiko Date-Krumm

text: Vuonna 2002 hän meni naimisiin saksalaisen moottoriurheilija Michael Krummin kanssa ja vaihtoi sukunimensä Date-Krummiksi.


title: Kimiko Date-Krumm

text: Date-Krumm teki paluun kilpakentille vuonna 2008 voittaen kolme ITF-tason turnausta. Tammikuussa 2009 Date-Krumm selvisi karsintojen kautta Australian avointen pääsarjaan. Hän kuitenkin hävisi ensimmäisellä kierroksella virolaiselle Kaia Kanepille. Hän sai villin kortin Wimbledonin tennisturnaukseen 2009, mutta hävisi ensimmäisellä kierroksella tanskalaiselle Caroline Wozniackille. Syyskuussa 2009 hän voitti Hansol Korea Open -turnauksen Soulissa. Puolivälierissä hän voitti Daniela Hantuchován ja välierissä Marija Kirilenkon. Loppuottelussa hän voitti espanjalaisen Anabel Medina Garriguesin lukemin 6–3, 6–3. Hänestä tuli toiseksi vanhin WTA-turnauksen voittaja.


title: Kimiko Date-Krumm

text: Ranskan avoimissa 2010 Date-Krumm voitti ensimmäisellä kierroksella entisen maailmanlistan ykköspelaaja Dinara Safinan, mutta hävisi toisella kierroksella Jarmila Gajdosovalle. Lokakuussa Osakan HP Openissa hän voitti turnauksen ykkössijoitetun Samantha Stosurin ja kolmanneksi sijoitetun Shahar Pe'erin, mutta hävisi finaalin Tamarine Tanasugarnille.


title: Alpo Aaltokoski

text: Alpo Tapio Aaltokoski (s. 8. syyskuuta 1958 Pyhäjärvi) on suomalainen palkittu tanssitaiteilija ja koreografi. Hän on Alpo Aaltokoski Companyn taiteellinen johtaja. Aaltokoski oli tanssitaiteen taiteilijaprofessori Teatterikorkeakoulussa vuosina 2003–2008.


title: Alpo Aaltokoski

text: Joulukuussa 2013 Aaltokoskelle myönnettiin Pro Finlandia -mitali. Hän on myös yksi tansitaiteen valtionpalkinnolla vuonna 1999 palkitun Nomadi-tuotannon perustajajäsenistä. Vuonna 1998 Aaltokoski sai Pro Dance -palkinnon.


title: Alpo Aaltokoski

text: Vuosina 1976–1977 Aaltokoski opiskeli nuoriso-ohjaajaksi, vuosina 1980–1982 nuoriso-kulttuurisihteeriksi ja vuosina 1983–1985 perheterapeutiksi. Hän suoritti vuosina 1977–1985 erityispedagogiikan, kasvatustieteen, sosiaalipsykologian, psykologian ja tiedotusopin opintoja Jyväskylän, Tampereen ja Helsingin yliopistossa. Vuosina 1987–1991 Aaltokoski opiskeli Teatterikorkeakoulussa valmistuen tanssitaiteen maisteriksi.


title: Alpo Aaltokoski

text: Ennen tanssijan uraa Aaltokoski työskenteli Helsingin kaupungin lastensuojelun vastaavana hoitajana vuosina 1982–1986. Vuosina 1991–1993 ja 1996–2003 hän oli freelancekoreografi-tanssija. Aaltokoski työskenteli Teatterikorkeakoulun tuntiopettajana vuosina 1992–2003 ja apulaisprofessorina 1994–1995. Hän on ollut Suomen Tanssitaiteilijain Liiton sekä Tanssin Tiedotuskeskuksen hallituksen jäsen.


title: Alpo Aaltokoski

text: Henkilökohtaisen taiteellisen uransa rinnalla Aaltokoski on toiminut laaja-alaisesti ja monipuolisesti taiteenalansa parissa muun muassa koreografian professorina, pedagogina Suomessa ja ulkomailla sekä kulttuuri- ja taidepoliittisena vaikuttajana. Aaltokoski toimi Täydenkuun Tanssit -festivaalin taiteellisena johtajana vuosina 1995–1998 ja 2010–2012.


title: Alpo Aaltokoski

text: Aaltokoskelle on myönnetty valtion taiteilija-apurahan vuosina 1994 ja 1998 kolmevuotisena ja vuosina 2001 ja 2009 viisivuotisena.


title: Alpo Aaltokoski

text: Aaltokoski on luonut kymmeniä teoksia, joita on esitetty useissa Euroopan maissa sekä Etelä-Koreassa, Pohjois-, Väli- ja Etelä-Amerikassa ja Seychelleillä. Niistä kiitetyimpiä ovat muun muassa "De Una Semilla" (1995), "Deep" (2000), "Yönvartija" (1992, 2001, 2008), "Lupauksia" (2000), "Sahara" (2002), "Pyörteitä" (2011) ja Kancheli-trilogia, johon kuuluvat teokset "Eilisen jälkeen" (2008), "Huominen" (2010) ja "Rukoilijat" (2012). Aaltokoski on tehnyt myös koreografian tanssielokuvaan "Vertebra" (2003), jossa hän myös tanssi.Lähde


title: Crank 2: High Voltage

text: Crank 2: High Voltage on yhdysvaltalainen Crank-toimintaelokuvan jatko-osa, jonka pääosissa näyttelevät Jason Statham ja Amy Smart. Elokuva sai ensi-iltansa Yhdysvalloissa 17. huhtikuuta 2009. Elokuvan tuotti Lions Gate Films ja sen ohjasi sekä käsikirjoitti Mark Neveldine ja Brian Taylor. Elokuva tuotti viikossa 13 miljoonaa dollaria ja sen budjetti on 12,5 miljoonaa dollaria.


title: Crank 2: High Voltage

text: Elokuva jatkuu suoraan siitä, mihin edellinen jäi. Alussa Chev Chelioksen (Jason Statham) oma sydän poistetaan ja korvataan keinotekoisella, sähkötoimisella sydämellä. Elokuvalla on vahvasti samoja piirteitä edeltäjäänsä verrattuna, mutta tällä kertaa Chev tarvitsee adrenaliinin sijasta sähköä pysyäkseen hengissä. Näin Chev joutuu aloittamaan epätoivoiselta tuntuvan jahdin sydämensä takaisin saamiseksi.


title: Søren Pilmark

text: Søren Pilmark (s. 16. lokakuuta 1955) on tanskalainen näyttelijä. Hän on tunnettu roolistaan tanskalaisessa elokuvassa "Vilkkuvat valot" ("Blinkende lygter", 2000). Hän juonsi Eurovision laulukilpailun Kööpenhaminassa vuonna 2001 Natasja Crone Backin kanssa.


title: Augusto Silj

text: Augusto Silj (9. heinäkuuta 1846 – 26. helmikuuta 1926) oli italialainen katolisen kirkon pappi, sittemmin piispa, josta tehtiin kardinaali vuonna 1919. Hän toimi Apostolisen signatuurin prefektinä vuodesta 1920 kuolemaansa. Kardinaalina hän osallistui vuonna 1922 uuden paavin valinneeseen konklaaviin.


title: Jan Puzyna de Kosielsko

text: Jan Maurycy Paweł Puzyna de Kosielsko (13. syyskuuta 1842 – 8. syyskuuta 1911) oli katolisen kirkon puolalainen pappi. Hän toimi Krakovan hiippakunnan piispana vuodesta 1895 kuolemaansa. Hänestä tehtiin kardinaali 15. huhtikuuta 1901. Siten hän osallistui vuonna 1903 uuden paavin valinneeseen konklaaviin.


title: Jan Puzyna de Kosielsko

text: Puzyna de Kosielsko sai vihkimyksensä papiksi 1. joulukuuta 1878 ja piispaksi 25. maaliskuuta 1886.


title: Maija Saari

text: Maija Saari (s. 26. maaliskuuta 1986 Vaasa) on suomalainen jalkapalloilija, pelipaikaltaan puolustaja. Hän edusti kaudella 2017 Naisten Liigan HJK:ta. Vuoden 2016 loppuun mennessä hän on pelannut 94 maaottelua ja tehnyt niissä 11 maalia.


title: Maija Saari

text: Maija Saari on vahva vasenjalkainen puolustaja, jonka kasvattajaseuroja ovat FC Kiisto ja FC Honka. Uransa Naisten Liigassa hän aloitti Hongassa vuonna 2002. Saari johdatti seuran kapteenina kolmeen perättäiseen Suomen-mestaruuteen vuosina 2006–2008. Joulukuussa 2008 Saari kirjoitti kahden vuoden sopimuksen ruotsalaisen Umeå IK:n kanssa. Vuonna 2011 hän siirtyi pelaamaan Norjan Toppserieniin Kolbotn IL:ään, minkä jälkeen hän pelasi Ruotsin Damallsvenskanissa kauden 2012 AIK:ssa ja kauden 2013 Mallbackens IF:ssä. Kaudeksi 2014 hän palasi AIK:hon, josta hän siirtyi kaudeksi 2016 norjalaisseura Stabækiin. Hän palasi Suomeen kaudeksi 2017 pelatakseen HJK:ssa.


title: Maija Saari

text: Suomen naisten maajoukkueessa Saari debytoi maaliskuussa 2007 ja toimi pitkään maajoukkueen kapteenina. Hän edusti Suomea alle 19-vuotiaiden EM-kisoissa 2005 Suomen selviytyessä välieriin sekä alle 20-vuotiaiden MM-kisoissa 2006. Saari pelasi kaikki pelit Suomessa järjestetyssä EM-lopputurnauksessa 2009 mukaan lukien tappiollinen puolivälieräpeli Englantia vastaan ja teki Tanskaa vastaan pelatun alkulohko-ottelun ainoan maalin. Sittemmin hän on noussut maajoukkueen kapteeniksi, mutta joutui pahan loukkaantumisen vuoksi jäämään pois vuoden 2013 EM-kisoista.


title: Antero Saksala

text: Antero Saksala (s. 12. tammikuuta 1948 Padasjoki) on kokoomuslainen poliitikko. Hänet valittiin tammikuussa 2009 Pirkkalan ensimmäiseksi ja Tampereen Timo P. Niemisen jälkeen Suomen toiseksi pormestariksi.Pirkkalainen 4/09, s. 1. Hänet erotettiin tehtävästä maaliskuussa 2010.


title: Antero Saksala

text: Antero Saksala oli Pirkkalan yläasteen rehtorina vuodesta 1989 vuoteen 2009. Saksala kertoi ennen vaalia päättäneensä luopua rehtorin virasta luopumisesta kävi pormestarivaalissa sitten miten tahansa.


title: Antero Saksala

text: Saksala on ollut Pirkkalan kunnanvaltuustossa ja -hallituksessa vuodesta 1993. Vuodesta 1995 hän toimi hallituksen puheenjohtajana. 19. tammikuuta 2009 hänet valittiin Pirkkalan pormestariksi. Saksala päihitti vastaehdokkaansa Helena Rissasen (sd) äänin 24–19. Saksala aloitti pormestarina 2. helmikuuta 2009. Hänen pormestariutensa päättyi, kun Pirkkalan kunnanvaltuusto päätti 29. maaliskuuta 2010 järjestetyssä kokouksessaan erottaa hänet tehtävästä. Päätös syntyi äänin 23–11.


title: Antero Saksala

text: Saksala on aiemmin toiminut myös Kokoomuksen puoluehallituksen jäsenenä, Kokoomuksen Pirkanmaan piirin puheenjohtana, Tampereen kaupunkiseudun seutuhallituksen jäsenenä, Pirkanmaan Sairaanhoitopiirin hallituksessa jäsenenä (1997–2004) ja liittovaltuuston varapuheenjohtajana.


title: Antero Saksala

text: Vuonna 2008 hänet valittiin Pirkanmaan maakuntahallituksen puheenjohtajaksi.


title: Antero Saksala

text: Saksala pyrki myös eduskuntaan vuoden 2011 vaaleissa, muttei tullut valituksi.


title: Antero Saksala

text: Saksalalla on vaimo Irma ja kaksi aikuista lasta. Sotilasarvoltaan Saksala on reservin kapteeni.Pirkkalainen 2/08.


title: Soile

text: Soile on suomalainen naisen etunimi. Nimestä on käytössä myös muunnokset "Soila" ja "Soili".


title: Soile

text: Nimi Soile on ollut käytössä 1800-luvulta lähtien, muut muunnelmat ovat uudempia. Nimen alkuperäisenä aiheena on saattanut olla revontulten loimua tarkoittava sana "soile" tai "soilu", tai mahdollisesti myös veden pinnan ja aaltojen liikettä tarkoittava verbi "soilua". Lisäksi nimen syntyyn on voinut vaikuttaa koristekasvin nimi soilikki.


title: Soile

text: Väestörekisterikeskuksen mukaan Soile-nimen on 1900-luvun alusta vuoden 2009 loppuun mennessä saanut 5633 ihmistä. Nimi Soila on annettu 535 ja Soili noin 3870 henkilölle.


title: Kaupunginorkesteri

text: Kaupunginorkesteri on suomalainen rockyhtye. Kaupunginorkesteri perustettiin Kotkassa vuonna 2001. Ensimmäinen single, "Hän lähtee / Mä olen sun", ilmestyi toukokuussa 2002. Toinen single "Anssi ei osaa tanssia / Öisin", julkaistiin maaliskuussa 2003 ja yhtyeen ainoaksi jäänyt albumi, "Aplodeja", elokuussa 2003.


title: Booraksi

text: Booraksi eli "dinatriumtetraboraattidekahydraatti", josta puhekielessä käytetään myös harhaanjohtavia nimityksiä "natriumboraatti" ja "natriumtetraboraatti", E285 (, ) on monikäyttöinen booriyhdiste, mineraali (boorimalmi) ja boorihapon suola.


title: Booraksi

text: Booraksia käytetään kotitalouksissa muun muassa homeenestoon, puhdistukseen ja hyönteistorjuntaan. Sillä on lukuisia käyttötarkoituksia myös teollisuudessa. Näistä yleisimmät liittyvät booraksin kykyyn alentaa työstettävien metallien tai lasin sulamislämpötilaa. Booraksi on myös päälähde boorihapolle. Yksi eksoottisimmista käyttötarkoituksista liittyy booraksin kykyyn absorboida neutroneja. Tämän ansiosta sitä käytetään ydinreaktoreiden ja käytetyn ydinpolttoaineen yhteydessä sekä fissioreaktion hallitsemiseen että lopulliseen ketjureaktion pysäyttämiseen.


title: Booraksi

text:
Nimeä booraksi käytetään useammasta boori-natriumyhdisteestä, jotka eroavat toisistaan sisältämänsä kideveden määrän perusteella.
Vedetöntä muotoa eli "dinatriumtetraboraattia" () (Na[BO] tai BNaO) kutsutaan myös puhdistetuksi booraksiksi. Se esiintyy kiteinä tai valkoisena jauheena, jossa on pehmeitä, värittömiä ja helposti veteen liukenevia kiteitä. Sitä voi tavata myös kellertävänä, sinertävänä tai vihertävänä.


title: Booraksi

text: Muita yleisiä muotoja ovat "dinatriumtetraboraatti pentahydraatti" () (NaBO · 5HO), ja useimmiten booraksista puhuttaessa tarkoitettu "dinatriumtetraboraatti dekahydraatti" () (Na[BO] · 10HO, tai mieluummin Na[BO(OH)] · 8HO, koska booraksi sisältää [BO(OH)]-ionin).


title: Booraksi

text: Booraksia käytetään suuria määriä muun muassa eristävän selluvillan valmistuksessa (homeenestoon, palonsuoja-aineena), veden pehmentämisessä ja jonkin verran myös juotostöissä.


title: Booraksi

text: Booraksista eristettyä natriumboraattia käytetään muun muassa puskuriliuosten (TBE tai SB) valmistamiseen DNA-geelielektroforeesia varten.


title: Booraksi

text:
Booraksista eristetyn boorin kykyä toimia kompleksoivana aineena () on käytetty hyväksi muodostaessa useita aineita.
Booria ja sopivaa polymeerialustaa käytetään kromatografiassa glykosyloitumattoman hemoglobiinin erottamiseen glykosyloituneesta (pääasiassa Hb), joka on indikaattori sille, onko verensokeri liian korkea (hemoglobiinin glykosylaatiolla osoitettu olevan yhteys nefropatiaan ja diabeettiseen retinopatiaan). Hb -seuranta nuoruustyypin eli tyypin 1-diabetespotilailla voi parantaa hoitoja.


title: Booraksi

text: Booraksi on korvaamassa pienissä kultakaivoksissa amalgaamiprosessin ja sen sisältämän haitallisen elohopean käytön. Booraksimetodi kehitettiin Ruotsissa. Sitä on käytetty myös Filippiineillä. Tässä metodissa kultamalmi upotetaan booraksilla täytettyyn upokkaaseen. Booraksi laskee kullan sulamispistettä niin paljon, että se saadaan kassissa sulattamalla erotettua muista metalleista jopa tavallisella puhalluslampulla. Kullan normaali sulamispiste, noin 1 000 celsiusastetta ei olisi saavutettavissa edullisilla sulatusvälineillä, jotka ovat Filippiineillä yleisiä.


title: Booraksi

text: Soluboori, jonka ravinnepitoisuus painoprosentteina koostuu 20 % boorista ja 10 % natriumista, on yleinen boorilannoitukseen käytetty lannoite.


title: Booraksi

text: Booraksin kiteistä muotoa käytetään lasinvalmistuksessa. Sen avulla saadaan laskettua lasin sulamispistettä samalla tavoin kuin booraksi toimii metallien kohdalla.


title: Booraksi

text: Ammoniumkloridin ja booraksin sekoitetta käytetään juoksutteena terästä ja rautaa hitsatessa. Sekoite laskee hitsauksen tarpeettomana sivutuotteena syntyvän rautaoksidin sulamispistettä, jolloin se valuu pois. Booraksivesiliuosta käytetään juoksutusaineena myös jalometallien juotostöissä. Se auttaa sulanutta juotosmetallia valumaan tasaisesti koko juotospinnalle.


title: Booraksi

text: Kun puuliimaa () sekoitetaan booraksivesiliuokseen, tapahtuvien polymeerien ristiliitosten johdosta saadaan aikaan kumimainen saos.


title: Booraksi

text:
Booraksia käytetään joissakin maissa elintarvikelisäaineena (E285). Suomessa sen käyttö on sallittu vain sammenmädin (aito kaviaari) säilöntäaineena. Yhdysvalloissa booraksin käyttö elintarvikelisäaineena on kielletty kokonaan. Tämän johdosta maassa myyty kaviaari sisältää usein säilyvyyden takaamiseksi enemmän suolaa.
Kiinassa booraksia on löydetty lamian-nuudeleiden lisäaineiden joukosta.


title: Booraksi

text: Booraksia käytetään yleisesti puhdistusaineiden osana ja kiteistä muotoa muun muassa saippuan valmistuksessa.